Dame i gospodo narodni poslanici, stvarno nisam verovao da ćemo, praktično, za vrlo kratko vreme imati iste razloge da se javljamo po Poslovniku, čl. 225. i 226, kao što je problem koji smo imali u oktobru sa Skupštinom grada Beograda. Nažalost, došli smo vrlo brzo u situaciju da ponovo pred sobom imamo iste aktere, odnosno iste kreatore nezakonitog delovanja Gradske skupštine. Da ne bi bilo improvizacije, pročitaću vam stenogram. Sećate se problema iz prošlog saziva, kada smo morali malo duže da vas ubeđujemo da je Skupština grada Beograda brutalno pogazila zakon, Poslovnik, Ustav i da smo morali ovde u Skupštini da vas ubeđujemo, dok to nije prihvatilo vaše ministarstvo, da poništi odluku Skupštine grada Beograda i da je to prvi put u istoriji Skupštine grada Beograda da se poništi jedna odluka. Nažalost, došli smo u situaciju da će, takođe, morati da se poništi i ova odluka koja je doneta na konstitutivnoj sednici, kada su verifikovani mandati odbornicima Skupštine grada Beograda, zato što je ta odluka bila potpuno nezakonita. Da vam ne objašnjavam, počelo je to sa utvrđivanjem dnevnog reda, da je v.d. gradonačelnika, odnosno predsednik Skupštine poslao jedan dnevni red, pa drugi dnevni red, da taj dnevni red nije bio u skladu sa Poslovnikom. Elem, kada je odbio sve primedbe odbornika da dnevni red koji je predložio predsednik Skupštine gospodin Zoran Alimpić nije u skladu sa Poslovnikom, krenuo je sa utvrđivanjem dnevnog reda. Vi ćete prepoznati učesnike, jer ste imali prilike da čujete i u prethodnom slučaju, akteri su isti. Predsedavajući Branislav Belić kaže: "Pitanje je bilo da li ima predloga za izmenu ili dopunu predloženog dnevnog reda koji ste dobili"? Gospođo Kolundžija, molio bih vas da vi saslušate, pošto je DS u pitanju da se ne bi iznenađivali, da shvatite o čemu se radi. Kaže predsedavajući Branislav Belić: "Prečišćen tekst, onaj poslednji koji dobijate, taj uvek važi". Pazite vi ovo objašnjenje. "Ako nema predloga za izmenu i dopunu dnevnog reda, predlažem da se takav dnevni red usvoji i pitam ko je da se ovakav dnevni red usvoji, molim da digne ruku". Gospođo Đukić-Dejanović, shvatam da vojvode imaju određene privilegije, ali u "Meridijan banci" i u nekim drugim institucijama, a u Skupštini Srbije je elementarni red, gospodine Đeliću, da dođete na početak sednice. Gde ste vi bili u to neću da ulazim i to mene ne interesuje, ali stvarno nema smisla da i ove vaše kolege učite da se ovako odnose prema Skupštini i prema poslanicima Skupštine. Gospođo Dejanović, moraću da krenem ispočetka, jer ovo stvarno nema smisla.
Gospodine Todoroviću, imate još 30 sekundi.
Ne bojte se, imam mnogo više. Moram da vas podsetim na jednu izreku kneza Miloša, koji je govorio da se najlakše pamti preko novčanika ili preko onog dela tela koje služi za upozoravanje, pa vi primenite neke mere prema gospodinu Đeliću i ovima koji se ovako ponašaju. Poslanici imaju pravo da kasne na početak, a ministri i članovi Vlade nemaju pravo na to. Vratite mi vreme. Krenulo je glasanje za dnevni red u Skupštini grada Beograda. Od prisutnih 110 odbornika glasalo je 54. To konstatuje gospodin Belić i kaže: "Konstatujem da je za predlog dnevnog reda glasalo 54 odbornika". U sali je u to vreme bilo 110 odbornika, što znači da dnevni red nije usvojen. Nema dileme po tom pitanju, valjda je to potpuno jasno. Znate kada se ovde usvaja dnevni red, mora 126. Ako ima 125, dnevni red nije usvojen. Gospodin Belić nastavlja dalje i pita: "Ko je protiv?". I u tom momentu, pošto mu signaliziraju iz redova, kaže: "Predlažem da napravimo jednu pauzu od pola sata". Pauza je napravljena, izlazi gospodin Vučić i kaže: "Gospodin Alimpić nema pravo da sazove sednicu, jer dnevni red nije usvojen, jer je on bio tehničko lice do sazivanja Prve sednice. Prošlo je 20 dana od zakonom predviđenog vremena kad mora da zakaže, na sednici nije usvojen dnevni red, nema konstituisanja Skupštine grada Beograda i mora da slede stvari koje idu po zakonu. (Predsednik: Molim vas, hoćete li da privedete kraju izlaganje?) Javljam se ponovo po Poslovniku. (Predsednik: Koji je sada član?) Član 226. Slušajte sada, naučićete nešto, kome ste dali mogućnost da upravlja Skupštinom grada Beograda.
Gospodine Todoroviću, za reč se javio najpre gospodin Aligrudić, mada je možda ekonomičnije da....
Ako vi mislite da nemam strpljenja da saslušam gospodina Miloša Aligrudića, vi se varate, nemam ništa protiv ako gospodin Aligrudić insistira da izađe po dnevnom redu.
Dogovorite se vas dvojica, ali prosto htela bih da ispoštujem Poslovnik.
Evo, gospodin Aligrudić mi je dao. Hvala. Polako, imamo mi strpljenja. Kaže gospodin Belić, naučićete nešto, između ostalog - pošto sam prekinuo sednicu u momentu kada smo glasali za, u obavezi sam da nastavim to glasanje (ovo je genijalno rešenje); sada vas pitam ko je protiv, dignite ruke, molim da se to izbroji; 40 protiv; ko je uzdržan - nema dignutih ruku. Kaže - molim vas, tišina, koliko je ovde prisutno ljudi u ovom momentu - 54. Pa, dobro, ljudi, da li je ovo normalno, da li je moguće da vi imate....? Ali, pazite, nisu brojali iz Bodruma, nego iz sale. Ovako mogu samo iz žutog preduzeća da broje, mogu i ovi šifrovani, neću da ih potcenjujem. Pazite, posle ovoga javlja se gospodin Alimpić koji je poznat po inteligenciji koja je u stanju da razreši sve probleme. Kaže gospodin Alimpić, pošto je normalno činjenica da nije utvrđen dnevni red i da ne može Skupština da nastavi, on kaže ovako - poslednji utvrđeni kvorum pre glasanja je bio 110 odbornika, obzirom na ovu situaciju koju smo imali, prekid sednice i nejasan rezultat glasanja, predlažem da se glasanje ponovi i to prozivkom. To je prosto neverovatno šta je gospodinu Alimpiću jasno ako mu je ovo bilo nejasno. Od 110 odbornika 54 je glasalo za usvajanje dnevnog reda, nije dnevni red usvojen, prema tome, dalji nastavak Skupštine grada Beograda nije bio moguć. Da to potvrdim, izneću vam iz stenograma reči gospodina Aleksandra Antića, koji takođe kaže - SPS nije glasala prilikom utvrđivanja dnevnog reda iz jednog svog stava da po pitanju nekog akta koji je nepostojeći nije moguće da dođe do izjašnjenja. Znači, apsolutno su činjenice nesporne. Dnevni red nije usvojen, dalji nastavak Skupštine grada Beograda nije bio moguć. U nastavku sednice, kada su izašli odbornici SRS-a, došlo je do novog kršenja Poslovnika zato što je izabrana verifikaciona komisija, Poslovnik Skupštine grada Beograda jasno govori o tome da članovi verifikacione komisije, tri člana moraju biti iz redova stranaka koje imaju najveći broj glasova po redosledu. Prva je bila DS, druga SRS, predstavnik SRS-a nije bio u toj komisiji. Elem, mi znamo da vi možete ili pokušavate da radite sve ono što vam je u interesu, ali vas upozoravam ... svestan da sam malo produžio... poštovaću, ali u odnosu na ovo što ste vi uradili Skupštini grada Beograda, ovo je minimum. Samo upozoravam i DS i javnost Srbije i građane Beograda da vode računa šta se dešava u Beogradu. Mi smo podneli žalbu Okružnom sudu, naveli smo dovoljno elemenata koji govore u prilogu tome da je Poslovnik prekršen i očekujemo da će Okružni sud presuditi u skladu sa zakonom, a ne po političkoj direktivi. Moram da vas upozorim da mi nećemo preći preko zloupotrebe, kao što nismo prešli ni preko one prethodne, i unapred vam najavljujemo, ukoliko ne bude postupljeno po zakonu, insistiraćemo na pravima koje imamo kao poslanici, da ukazujemo građanima Srbije i građanima Beograda na šta ste sve spremni sve, dok vas ne dozovemo poznaniju prava. Hvala vam.
Zahvaljujem. Reč ima gospodin Aligrudić.
Povreda člana 27, čl. od 130-140, člana 160. i 161, člana 104. i po članu 226. U vezi sa svim tim, prvo bih rekao jednu rečenicu, da u potpunosti podržavam sve što je izneo moj prethodnik, kad je reč o događajima u gradu Beogradu. Međutim, mi imamo još uvek neke probleme u samoj Narodnoj skupštini, u načinu vođenja ove sednice i načinu na koji vršite dužnost predsedavajućeg Skupštine, gospođo predsednice Narodne skupštine. Znači, sledeća stvar, vi ste juče za javnost, pred televizijskim kamerama, izgovorili sledeće, parafraziram, jer ne mogu da citiram - da je sednica prekinuta, odnosno da je data pauza do danas zbog toga što je Vlada dala predlog da se pomeri tačka 1. dnevnog reda da bi bila poslednja tačka ili neka kasnija, da je to sve posledica dogovora na sastanku šefova poslaničkih grupa. To, naravno, nije tačno, kao što nije bilo tačno ni ono što ste izgovorili pre par dana, kada ste rekli da je predlog grupe 108 narodnih poslanika za vanrednu sednicu Narodne skupštine i, sad ću da pročitam, Predlog odluke Narodne skupštine Srbije o zaštiti suvereniteta i teritorijalnog integriteta i ustavnog poretka Republike Srbije podnet posle predloga Vlade Republike Srbije za sazivanje vanredne sednice i Rezolucije o kontinuitetu državne politike prema Kosovu i Metohiji. To, naravno, nije tačno. Juče ste sazvali šefove poslaničkih grupa radi dogovora. Do pauze je svakako moralo doći zbog verifikacije mandata novih poslanika i nastavak sednice zakazan je za 14 časova, nakon čega je ona bila prekinuta. Pokušao sam da se javim po povredi Poslovnika u 14 časova, ali mi to niste omogućili. Dakle, teško mi možemo danas nastaviti rad dok ove okolnosti ne rasvetlimo. Jednostavno, od vas očekujemo da narodnim poslanicima govorite istinu o onome što se događa na sastancima šefova poslaničkih grupa, očekujemo da o tome na istinit način informišete javnost kada se već laćate mikrofona i odgovarate na pitanja novinara koja vam oni postavljaju. Što se tiče istine, istina je da se održao sastanak šefova poslaničkih grupa, istina je da smo tamo govorili o ovom prvobitnom problemu, kada je reč o tome da je Vlada sazvala sednicu Narodne skupštine sa takvim dnevnim redom koji je bitan za sudbinu države, a da se o tim bitnim elementima dnevnog reda ili o sadržini Rezolucije koja se tiče Kosova i Metohije niste dogovarali sa opozicionim strankama. Istina je da je došlo do podnošenja teksta Rezolucije, s kojim neko ko želi da održi zaista kontinuitet državne politike ne može biti zadovoljan. Istina je da su Demokratska stranka Srbije i Nova Srbija podnele amandman na tekst te Rezolucije koji u celini menja taj tekst i jednostavno ga svodi na tekst Predloga odluke o zaštiti suvereniteta i teritorijalnog integriteta države i suverenosti države, koji je podnet 16. juna ove godine od grupe od 108 narodnih poslanika, prosto zbog toga da bi se na taj način taj tekst uvrstio u razmatranje rada Narodne skupštine. Na sve to vi ste sazvali sastanak, pozvavši, verovatno vi ili je to bila inicijativa samog gospodina Mirka Cvetkovića, predsednika Vlade, da dođe na taj sastanak. Ono što smo mi čuli od premijera na tom sastanku bio je ovaj predlog, da se tačka broj 1, to je razmatranje pitanja Rezolucije o kontinuitetu državne politike, pomeri da bude kasnija tačka, kako bi se dobilo u vremenu i kako bi se eventualno postigao dogovor oko sadržaja tog teksta. To nije ono što vam je DSS tražila na tom sastanku, niti smo na to pristali na tom sastanku, mada ne mislimo da ne učestvujemo u eventualnom razgovoru ako se taj razgovor uopšte pokrene. Međutim, vidimo da je za danas, za 16,15, sazvan Odbor za Kosovo i Metohiju, s dnevnim redom iz koga se jasno vidi da je na dnevnom redu upravo razmatranje ove rezolucije. Postavljam pitanje šta zapravo želite da postignete? Šta je cilj pomeranja tačke 1, da bi postala poslednja tačka dnevnog reda? Zašto ste to učinili? To nije bio zahtev vašeg sagovornika na sastanku šefova poslaničkih grupa, zahtev je bio nešto sasvim drugo, i šta je uopšte cilj svih vaših javnih nastupa i dezinformisanja javnosti koje ste učinili ovih dana. Dakle, jednostavno i jasno smo tražili da se ovo pitanje raščisti. Rekli ste da ste saznali za predlog, koji je podnela grupa poslanika 16. juna 2008. godine, 10. jula. To je sasvim moguće. Prihvatam da ste vi možda čuli za to 10. jula, ali to nije opravdavajuće za vas. Ono što mi od vas očekujemo, da bi mogli da nastavimo normalno sa sednicom i da bi mogli da krenemo na prvu predviđenu tačku dnevnog reda prema novom predlogu koji je Vlada učinila, to je da od vas dobijemo nedvosmislen odgovor na pitanje: da li je trebalo da saznate za predlog koji je zaveden na pisarnici 16. juna, da li je normalno da nam ovde saopštavate da saznajete za taj predlog 10. jula iz mog dopisa, što nije način na koji treba da opštite i s nama i sa Narodnom skupštinom. Ako to nije normalno da priznate svoju grešku, kao i da priznate da nije istina da smo se juče na sastanku šefova poslaničkih grupa dogovorili da se pomeri tačka 1. dnevnog reda za neku kasniju tačku dnevnog reda, barem da na to nisu pristali predstavnici DSS, tako da to ne može biti dogovor svih šefova poslaničkih grupa i da to nema nikakve veze sa vašim obavezama iz člana 27. Poslovnika Narodne skupštine. Dok ne dobijemo zadovoljavajući odgovor na ovo pitanje ne verujem da ćemo moći dalje da nastavimo rad.
Gospodine Aligrudiću, gospodo poslanici, juče sam odgovorila na prvi deo i danas bi to bilo samo ponavljanje. Dakle, postupila sam po Poslovniku u momentu kada sam saznala za dopis kojim ste mi se obratili. S druge strane, na jučerašnjem dogovoru šefova poslaničkih grupa, u kome je učestvovao premijer i u kome sam učestvovala ja, dogovorili smo se o tome da se promeni redosled tačaka, kako bismo izuzetno važnoj prvoj tački dali mogućnost da svi vi koji ste predložili da učestvujete aktivno u njoj, u pripremi dok ne dođe na dnevni red, dali više vremena. Promena redosleda tačaka poslovnički iziskuje pauzu od 24,00 sata, odnosno predlog o promeni redosleda tačaka mora biti dostavljen najmanje 24,00 časa pre početka sednice, tako sam i postupila i zbog toga danas nastavljamo rad. Gospodin Tomislav Nikolić se javio za reč. Za slučaj da niste zadovoljni odgovorom, u danu za glasanje Skupština će se izjasniti o povredi Poslovnika. Izvolite, gospodine Nikoliću.
Dame i gospodo narodni poslanici, prijavljujem povredu člana 194. Poslovnika Narodne skupštine, pa bih samo da vam citiram dva ili tri stava, videću. Prvi stav: Pravo i dužnost predstavljanja Vlade u Narodnoj skupštini, prilikom razmatranja svih pitanja iz njene nadležnosti, ima predsednik Vlade. Vlada određuje članove Vlade koji je predstavljaju po pojedinom pitanju koji je na dnevnom redu sednice Narodne skupštine, odnosno na sednici njenog odbora. Predstavnici Vlade na sednicama Narodne skupštine i njenih odbora mogu biti samo članovi Vlade i sekretar Republičkog sekretarijata za zakonodavstvo kada je na dnevnom redu sednice Narodne skupštine predlog zakona koji je za Vladu pripremio Republički sekretarijat za zakonodavstvo. Nas ovde ima 250 i želeo bih da mi poštujemo građane koji su nas ovde poslali. Nismo došli kao poklon od nekoga, junački smo se namučili da sednemo u ove klupe i ne dozvoljavam, gospođo Dejanović, da samo zato što ste iz manje političke stranke, pa pretpostavljam da morate da slušate one koje su vas tu izabrali, na sednicama Narodne skupštine sede činovnici koji rade u Vladi Republike Srbije. Njima ovde nije mesto. Ovo ovde nije ni foto studio, ni frizerski salon, oni ne mogu da prisustvuju ni sednicama Vlade Republike Srbije, nemojte da ponižavate Narodnu skupštinu. Po članu 87, čini mi se, imali ste pravo da neka lica pozovete da učestvuju u radu Narodne skupštine, ali vi vrlo dobro znate da se to ne odnosi na zaposlene u Vladi Republike Srbije. Dakle, prijavljivaću vam povredu Poslovnika sve dotle dok gospodin Đelić svoje saradnike fino ne izvede iz sale, kao što ih je ovde i uveo. Njima ovde nije mesto.
Zahvaljujem. Ova povreda Poslovnika je osnovana i zaista premijer i gospodin ministar Đelić mogu prisustvovati za slučaj da narodni poslanici reklamiraju povredu Poslovnika i insistiraju na prisustvu samo onih kako je to poslovnički predviđeno. Zamolila bih da saradnike i prisutne uvažimo i da damo mogućnost da nastavimo dalje rad. Povredu Poslovnika reklamira gospodin Palalić. Izvolite.
Poštovana predsednice, poštovano predsedništvo, dame i gospodo narodni poslanici, reklamiram povredu člana 27. Radi javnosti i narodnih poslanika želimo još jednom da istaknemo zašto je vrlo važno da se ovo pitanje oko zakazivanja sednice i stavljanja na dnevni red Predloga odluke koji je podnelo 108 narodnih poslanika ovde bude raspravljeno. Dva su vrlo važna razloga. Jedan je da način komunikacije, način uvažavanja narodnih poslanika, poslaničkih grupa u ovoj skupštini bude u potpunosti ispoštovan, a samim tim i Poslovnik koji definiše prava poslanika i prava poslaničkih grupa. Druga stvar, radi se o Predlogu odluke o vrlo važnoj temi za državu Srbiju. Radi se o tome da su poslaničke grupe DSS-Nove Srbije i SRS predložile Predlog odluke koji na vrlo precizan, detaljan način reguliše pitanja koja su od suštinskog interesa za državu Srbiju i politiku države Srbije prema Kosovu i Metohiji. Vi ste od strane 108 narodnih poslanika dobili Predlog ove odluke 16. juna. Setimo se svi kako je polemisano u javnosti oko toga zašto u to vreme najstariji poslanik, gospodin Krkobabić, ne može da zakaže tu sednicu. Setimo se da je on objašnjavao da nema poslovničkih mogućnosti, a da će novoizabrani predsednik Skupštine odmah, saglasno članu 106. stav 3. Ustava Republike Srbije, zakazati vanrednu sednicu i ovu tačku uvrstiti u dnevni red te sednice. Setimo se da su predstavnici vladajuće većine, kada je stigao zahtev u Narodnu skupštinu, rekli da se tobože ne treba izjašnjavati o svakom aktu koji nelegalne institucije lažne države Kosovo proglašavaju na teritoriji Kosova i Metohije, da bismo nakon toga, nakon podnošenja ovog predloga, dobili predlog Vlade Republike Srbije u vidu rezolucije. Vi ste, gospođo predsednice, najgrublje prekršili Poslovnik, prekršili ste Ustav Republike Srbije, član 106. stav 3, prekršili ste i član 104. Poslovnika, jer ste time vređali dostojanstvo narodnih poslanika koji su, poštujući Ustav, poštujući Poslovnik, predložili Narodnoj skupštini jednu odluku kojom se na pravi način definišu ključna pitanja državne politike prema Kosovu i Metohiji. (Predsednik: Vreme gospodine Palaliću.) Vi ste pretpostavili toj odluci, protivno Ustavu, predlog Vlade Republike Srbije, ni na koji način, štaviše obmanuvši građane, ne objasnivši zašto ste to učinili. Naša poslanička grupa će i dalje insistirati na tom pitanju. Naravno, ovu priliku koristim da se u potpunosti pridružim izlaganju mog uvaženog kolege Dragana Todorovića po pitanju skandaloznih dešavanja u Skupštini grada Beograda, kršenju Poslovnika, zakona i svega onoga što podrazumeva elementarno pravo odbornika pri formiranju nove gradske vlasti.
Gospođo Milice, izvolite.
Gospođo predsednice, molim vas da me u skladu sa pravilima pristojnosti oslovljavate sa gospođa Vojić-Marković. Vi i ja se ne poznajemo lično i nismo na nekom privatnom skupu da mi se stalno obraćate sa - gospođo Milice.
Izvinjavam se, u pravu ste.
Pozivam se na član 225. Poslovnika. Tražim obaveštenje koje mislim da je jako važno za svaki dalji rad ovog parlamenta. Moram da vas podsetim na jednu igru koja se u našem narodu jako dugo igra, deca je igraju, zove se - pokvareni telefon. Ovo što mi danas i juče pokušavamo da dobijemo kao informaciju od vas prosto se svelo na igru pokvarenog telefona. Mi vama pričamo jedno i pitamo vas jedno, a vi nama pričate nešto sasvim drugo i dajete odgovor na neko pitanje koje vam niko nije postavio. Prosto ne znam da li je moguće da 30 ljudi postavi isto pitanje i da ga vi ne razumete ili je u pitanju namera da nas prosto ne razumete. Dalje, moram da vas podsetim da Poslovnik predviđa da je vaša obaveza da svaku inicijativu koju trećina poslanika u ovoj skupštini potpiše morate da stavite na dnevni red na prvoj sledećoj sednici, bez obzira ko je potpisao tu inicijativu i da li se ona vama sviđa ili vam se ne sviđa. Dakle, 16. juna, postoje dokazi o tome, poslanička grupa DSS - Nova Srbija i poslanička grupa SRS, 108 poslanika, potpisalo je inicijativu za odluku koja se zove - Predlog odluke Narodne skupštine Republike Srbije o zaštiti suvereniteta, teritorijalnog integriteta i ustavnog poretka Republike Srbije. Bez obzira ko je predsednik, predsednik parlamenta je funkcija, onaj ko ode sa te funkcije, sledeći nasleđuje ono što mora da se radi, znači ne počinje od svakog predsednika ponovo istorija parlamenta. Dakle, 16. juna predat je taj predlog. Do današnjeg dana on se nigde ne pojavljuje. Ne znam zašto on nije stavljen na dnevni red tada kada je predat i zbog toga tražim odgovor od vas. Mislim da imamo pravo da dobijemo bar odgovor, ako naši predlozi nisu jednako vredni da se nađu na nekom dnevnom redu. Moram da budem vrlo sumnjičava i da podsetim ovaj parlament, s obzirom da je postojao jedan još drastičniji slučaj, kada je čuveni amandman o ukidanju Ministarstva za ljudska i manjinska prava gospodina Đurišića putovao volšebno dugo od pisarnice do ove sale, izgleda da ovaj naš predlog putuje još dalje.
Pošto ste svi u isto vreme, zamolila bih šefa poslaničke grupe da mi pomogne u redosledu. Izvolite. Gospodin Šormaz se prvo javio.
Dame i gospodo narodni poslanici, član 104. Samo taj član reklamiram. Dužni ste i vi, vi ste narodni poslanik, da se odnosite prema svim narodnim poslanicima sa uvažavanjem. Vi se tako ne ponašate. Znači, ponavljam, 16. juna poslaničke grupe SRS i DSS - Nova Srbija, 108 poslanika, podnelo je Predlog odluke Narodne skupštine Republike Srbije o zaštiti suvereniteta, teritorijalnog integriteta i ustavnog poretka Republike Srbije. Niko od vas nije tražio da tu tačku dnevnog reda uvrstite na ovu sednicu. Ono što je bila vaša obaveza, da ne nastavljate sa obmanjivanjem javnosti i da ne pravite od svih nas ovde maloumnike, a dužni ste sa uvažavanjem da se prema nama obraćate, ono što ste morali da uradite je da zakažete sednicu gde bi ta tačka dnevnog reda bila prva. Logično je uvek u ovoj situaciji da tačka o Kosovu, kada se radi o rezoluciji ili odluci koja se tiče srpske pokrajine Kosovo i Metohija, bude prva na dnevnom redu. To samo u Vladi Cvetković-Daček ta tačka može da bude poslednja, a ne prva. Ne, on je Cvetković, Daček nije tu, ne znam zašto. Vi ste čak i u ovom pismu, koje ste uputili Milošu Aligrudiću, to znači svim poslanicima DSS i Nove Srbije, rekli - s obzirom da sam tek iz vašeg pisma 10. jula saznala da je 16. juna 2008, u vreme kada još nisam bila izabrana za predsednika Narodne skupštine, grupa od 108 narodnih poslanika dostavila Narodnoj skupštini u proceduru Predlog ove odluke. Znači, vi ste u to vreme već bili izabrani narodni poslanik. Konstatovan vam je mandat, sedeli ste ovde zajedno sa nama, gospodin Krkobabić je predsedavao. Danima su se svi mediji, elektronski i pisani, bavili time da li može Krkobabić ovaj predlog odluke da stavi na dnevni red ili ne može kao predsedavajući za konstitutivnu sednicu, da li može da napravi presedan kao što je napravljen u prethodnom sazivu skupštine. (Predsednik: Gospodine Šormaz, vreme.) Završavam, ali sam citirao, čitao sam vaš odgovor na pismo i citirao Poslovnik. Budite korektni. Evo i tu niste korektni i ponovo se ne ponašate sa uvažavanjem. Znači, vi jednostavno kao narodni poslanik niste pratili u to vreme, ovim odgovorom vi to kažete, da kao izabrani narodni poslanik, sa konstatovanim mandatom, uopšte niste pratili šta se dešava u Skupštini sredinom juna i nije vas interesovalo tako bitno pitanje kao što je rezolucija o Kosovu i Metohiji. To vi nama kažete. S kojim pravom sedite na toj stolici? Podnesite ostavku. S kojim pravom vas je bilo ko birao? Na koji način vi to obavljate funkciju narodnog poslanika? Vi ste ovde samo prvi među jednakima, vi ne znate šta se tada dešavalo i sada svi treba da ćutimo i kažemo - žena nije znala do 10. jula. Cela Srbija zna, nema informativne emisije na kojoj to nije bilo, ili vam je bilo bitnije u to vreme da po šupama, rupama i ostalim tajnim mestima pregovarate o formiranju vlade Cvetković - Daček. Znači, danas dok ne odgovorite iskreno i dok ne kažete da ste manipulisali Narodnom skupštinom nećemo odustati i džabe je gospodin Đelić dolazio sa svitom, neće početi tačka dnevnog reda dok ne priznate da ste obmanjivali i narodne poslanike i javnost.
Određujem pauzu od 15 minuta i molim šefove poslaničkih grupa da dođu na dogovor o daljem radu. [[Posle pauze – 15.40]] Uvaženi poslanici, dozvolite najpre da vas obavestim da ćemo produžiti danas rad posle 16,00 časova u vezi sa tačkom dnevnog reda koja bude na dnevnom redu posle 16,00 odnosno 18,00 časova. Pošto je veliki broj poslanika poslaničke grupe NS imao praktično isto pitanje za predsednika Skupštine, pardon DSS, dozvolite da građanima i vama dam odgovor za koji se nadam da će zadovoljiti članove ove poslaničke grupe. Dakle, još jedanput po redosledu kako su se odvijale radnje vezane za ovu sednicu i šta se sve događalo u Pisarnici Skupštine. Najpre bih htela da vas obavestim da sam 11. jula, u jutarnjim satima, od sekretara Skupštine obaveštena o pismu gospodina Aligrudića, koje je u više navrata bilo tema ovde i čiji vam je tekst poznat i dostavljen i čitan je ovde. Iz tog pisma sam saznala, a kasnije i utvrdila u Pisarnici, da je 16. juna poslanička grupa DSS-NS-Vojislav Koštunica dostavila, zajedno sa SRS, odnosno da je 108 poslanika dostavilo tekst Skupštini Srbije, međutim to je vremenski bio onaj period kada sam već prethodno, a to je desetog popodne, na predlog Vlade, zakazala ovu sednicu koja je sada u toku. Dakle, istina je da je 108 poslanika podnelo 16. juna predlog i istina je da taj predlog nije bio prosleđen narodnim poslanicima, već sam to ja učinila tek 11. izjutra i o tome obavestila i gospodina Aligrudića. Ako su neke radnje koje sam učinila dovele do pometnje, izvinjavam se, i predlažem da dalje nastavimo da radimo. Povreda Poslovnika, gospodin Aligrudić.
Nije povreda Poslovnika, replika je na vaše izlaganje, jer sam pomenut. Po članu 100, vrlo prosto, ovo što ste sada rekli mogli ste reći i juče ujutru i pretpostavljam da ne bi bilo potrebe za ovolikim javljanjem po Poslovniku poslanika DSS. Dakle, ostaje utisak da je ovim povređen Poslovnik, iz prostog razloga što neko ko je izabran na mesto predsednika Skupštine mora da zna za akte koji su dostavljeni, bez obzira što prihvatam da je teško sagledati sva ta silna akta koja su u proceduri, i ne može da se opravda razlogom da nije stigao, pogotovo kada je reč o aktima koji su zavedeni u periodu novog saziva Skupštine i o kojima je bilo reči i u javnosti, i u medijima. S tog aspekta objašnjenje nije zadovoljavajuće, ali je relativno prihvatljivo sa aspekta poštovanja ovog doma, da se dobije makar jedan činjenično logičan sled onoga što se desilo sa vaše strane i u tom smislu, bez obzira što se sa vama ne mogu složiti, niti mogu prihvatiti kao opravdanje što ova sednica Narodne skupštine nije zakazana kao vanredno zasedanje koje je zatražilo 108 narodnih poslanika, to će prosto ostati kao činjenica i greška koja je pričinjena. U ovom trenutku, nakon ovakvog vašeg odnosa prema nama, koje je trebalo da dođe juče, mnogo ranije, nema razloga da se dalje poslanička grupa DSS javlja i ukazuje na ovu vrstu povrede poslanike, jer je na nju već jednom ukazano. Dakle, na nju je ukazano juče, ukazano je i sada, i nema potrebe dalje insistirati na tome. U najmanju ruku hvala vam na rečima izvinjenja, to je bilo potrebno učiniti ranije i hvala vam na ovoj informaciji koju ste dali, bez obzira što se u interpretaciji tih informacija, u njenom značenju kada je reč o povredi Poslovnika i u njenom značenju kada je reč o političkoj pozadini svega, ne možemo nikako složiti, ali makar neka ovo bude razlog da o ovome dalje ne raspravljamo kroz povrede Poslovnika. Barem toliko o tome.
Gospodin Todorović, povreda Poslovnika.
Dame i gospodo narodni poslanici, gospođo Dejanović, skrenuo sam pažnju i na sastanku koji smo održali da vodite računa o posledicama vaše izjave koju ćete dati poslanicima. Prihvatamo da vi niste znali, međutim, vi se nalazite na mestu koje podrazumeva da morate da znate; mislim da je i vama jasno da tu nema dileme. Vi ste vašom izjavom nedvosmisleno rekli da ste prekršili Poslovnik i to je problem sa kojim se vi sada suočavate, odnosno ova skupština. Zamislite da dođete u situaciji da vam neki sudija kaže - izvinjavam se doneo sam presudu, ali nisam poštovao zakon, jer nisam znao da postoji taj član ili mi nisu službe donele zakon ili daktilobiro nije uspeo da mi donese sve izjave svedoka, znate? To bi na neki način moglo da bude opravdanje, ali samo do onog trenutka dok on nije doneo presudu. Kada je doneo presudu i priznao da nije uzeo sve činjenice u obzir, tog momenta on snosi odgovornost. Vi ste, koliko se sećam, bili poslanik u parlamentu SRJ kada je parlament utvrdio povredu Poslovnika predsedavajućem Dragoljubu Mićunoviću. Vi ste u tome sada drugi predsednik Skupštine za ovih 20 godina skoro. Mićun doduše nije priznao ni pod pretnjama, a vi to priznajete, da ste prekršili Poslovnik. Prema tome, logično pitanje posle svega ovoga - šta sada i koje su posledice? Možete vi da mašete glavom do sutra svi ovde, ali ljudi morate da poštujete neke elementarne norme. Zamislite čoveka koji napravi prekršaj ili Boža Đelić strpa 11 miliona evra i kaže - izvinite, nisam znao da je to zloupotreba vlasti. Mi kažemo - nije čovek znao, nije mu tetka rekla itd. Mi ga opomenemo da ovde ne uvodi ovu bulumentu, da ne kasni na sednicu Skupštine - doduše on ove izbaci, ali ponovo kasni. Očito njega ne možete ničemu da naučite. On mora da odgovara. Gospođo Dejanović, vi morate da znate da snosite, od ovog momenta, posledice ovoga što ste rekli. Vi ste prekršili Poslovnik i tu nema dileme. Imali ste akt koji je predala grupa od 108 poslanika i vi ste bili obavezni po Poslovniku da ga uvrstite u dnevni red. Razlozi? Mi možemo da ih uvažimo, ali posledice toga su - kršenje Poslovnika sa vaše strane i vi morate da podnesete konsekvence. Znam da većina može da odluči sve, može čak da kaže da je Boža malo pošten - malo pošten i mnogo nepošten i dobijete jednu celinu. Ali ovde su stvari preko kojih ne može da se pređe. Kako vi da tražite od poslanika da poštuju Poslovnik? Ajde objasnite mi kako ćete nekome reći, kao meni sada, zato što stvarno kršim Poslovnik, prekoračio sam vreme - kršite Poslovnik? Reći ću vam - kršite i vi. Ako nema posledica za vas, onda nema posledica ni za mene. Kako mislite vi dalje da vodite ovu skupštinu? To je problem sa kojim ste se vi suočili. Meni je mirna savest, jer sam vas upozorio na to. O tome ste morali da vodite računa. Prema tome, mi očekujemo da vi sami, u dogovoru sa vašim koalicionim partnerima, nađete izlaz iz ovoga, inače sledi ono što je jedino moguće - da se postavi pitanje vašeg poverenja, a vi da odgovorite onako kako mislite da vam je najbolje. Ali, verujte došli ste u situaciju iz koje nema izlaza. Po meni, jedini častan izlaz iz ovoga jeste ostavka, pa nek se onda žuto preduzeće vata za glavu. Hvala.
Zahvaljujem. Htela bih samo da vam odgovorim kroz Poslovnik, odnosno član 166. koji kaže: "Predsednik Narodne skupštine dostavlja zahtev za vanredno zasedanje narodnim poslanicima i Vladi i određuje vreme kada će se Narodna skupština sastati", što ću učiniti i u vezi sa predlogom 108 poslanika. Izvolite, gospođa Radeta se javila.
Dame i gospodo narodni poslanici, s obzirom na činjenicu da je rad ovog parlamenta javan i da, hvala bogu, imamo direktan prenos, da nas građani Srbije prate, da prate naš rad, to su birači svih nas i u obavezi smo da građanima Srbije objasnimo neke stvari. U onom, ne mogu da kažem prepodnevnom, ali prvom delu sednice, kada je ovde gospodin Đelić doveo celu bulumentu, meni nije bilo jasno u početku zbog čega će mu toliki saradnici. Ranije je dolazio sa mnogo manje njih. Da li je moguće, gospodine Đeliću, da svih 11 miliona nosite u torbi, pa da vam treba desetak ljudi da vas prate, pošto vidim da ste sada došli bez torbe? Dakle, vi ste gospođo Đukić-Dejanović povredili član 194. i to ne može da se zaboravi samo zato što je napravljena pauza od 15 minuta, koja je trajala sat i po. Bili ste u obavezi da kažete, pre svega radi javnosti, da ste vi u toku pauze naučili gospodina Đelića - da mora da se ponaša u skladu sa članom 194. Poslovnika Narodne skupštine i da obavestite građane Srbije da su ovi Đelićevi Europejci morali da se sklone iz ove sale, jer ovo nije ni frizerski salon, ni kafana, ni Meridijan banka - ovo je Narodna skupština Republike Srbije. Dakle, gospođo Đukić-Dejanović, vi ste prekršili Poslovnik zato što ste dozvolili gospodinu Đeliću da dovede sve one ljude u ovaj parlament i vi to morate da kažete građanima Srbije. Govorim ovo krajnje dobronamerno. Vidim da niste savladali Poslovnik. Mi uporno pokušavamo da vam skrenemo pažnju na neke odredbe Poslovnika, ali dok ne naučite morate da slušate naša upozorenja. Bez obzira kakav bude bio vaš odgovor, kažem vam da znam sigurno da neću biti zadovoljna tim odgovorom i zbog toga tražim da se Narodna skupština u danu za glasanje izjasni - da li je u onom delu pre pauze povređen Poslovnik sa vaše strane, jer ste dozvolili, suprotno članu 194. Poslovnika Narodne skupštine, da u parlamentu sedi neka grupa građana, neki ljudi koje je Đelić pokupio negde na ulici ili već ne znam o kome se radi. Molim vas da to stavite u danu za glasanje na glasanje, pa da vidimo da li će Narodna skupština da potvrdi da nije bili povrede Poslovnika. Zaista je Narodna skupština u poslednje vreme, kada su u pitanju povrede Poslovnika, a tu mislim na skupštinsku većinu, počela da zaista vodi računa. Sećate se 7. jula da je upravo skupštinska većina izglasala - da niste povredili Poslovnik zato što mene niste opomenuli kada sam rekla da je Zoran Đinđić mafijaški premijer. Oni su time potvrdili moje mišljenje. Očekujem da će takođe danas potvrditi i ovo - da ste vi povredili Poslovnik, jer ste dozvolili da ovde,uz Đelića, sede njegovi nosači torbe.
Dostavljeni su vam zapisnici Prve sednice Narodne skupštine Republike Srbije, održane 11, 24, 25, 26. i 27. juna 2008. godine, sednice Trećeg vanrednog zasedanja Narodne skupštine Republike Srbije u 2008. godini, održane 30. juna, 1, 2, 3. i 4. jula 2008. godine i Druge posebne sednice Narodne skupštine Republike Srbije u 2008. godini, održane 7. jula 2008. godine. Pošto današnjoj sednici prisustvuje više od 126 narodnih poslanika, konstatujem da postoji kvorum za usvajanje zapisnika sa prethodnih sednica. (Dragan Todorović, sa mesta: Treba utvrditi kvorum.) Obaveštavam vas da je proverom u službi za poslove Administrativnog odbora utvrđeno da tom odboru niko od narodnih poslanika nije dostavio u pisanom obliku primedbe na zapisnike sa navedenih sednica. Prelazimona odlučivanje o zapisnicima. Stavljam na glasanje zapisnik Prve sednice Narodne skupštine Republike Srbije ... (Vjerica Radeta, sa mesta: Sada se utvrđuje kvorum.) Molim vas, mi smo utvrdili kvorum danas na početku rada. (Vjerica Radeta, sa mesta: Nije tačno.) Jeste tačno. Na predlog poslanika SRS, molim da postavite svoje kartice u poslaničke jedinice. Konstatujem da imamo kvorum. Stavljam na glasanje zapisnik Prve sednice Narodne skupštine Republike Srbije, održane 11, 24, 25, 26. i 27. juna 2008. godine. Za 120, uzdržan jedan, nije glasalo 11, od ukupno 132 narodna poslanika. Konstatujem da je Narodna skupština, većinom glasova usvojila ovaj zapisnik. Stavljam na glasanje zapisnik sednice Trećeg vanrednog zasedanja Narodne skupštine Republike Srbije, održane 30. juna, 1, 2, 3. i 4. jula 2008. godine. Za 124, nije glasalo devet, od ukupno 133 narodna poslanika. Konstatujem da je Narodna skupština usvojila zapisnik Trećeg vanrednog zasedanja Narodne skupštine Republike Srbije u 2008. godini, održane 30. juna, 1, 2, 3. i 4. jula 2008. godine. Stavljam na glasanje zapisnik Druge posebne sednice Narodne skupštine Republike Srbije u 2008. godini, održane 7. jula 2008. godine. Konstatujem da je 124 glasa bilo "za", odnosno da je usvojen zapisnik Druge posebne sednice Narodne skupštine Republike Srbije, održane 7. jula 2008. godine. Vi ste hteli povredu Poslovnika, izvolite. Za reč se javila gospođica Nataša Jovanović, reklamira povredu Poslovnika.
Izvinjavam se, gospođo predsedniče, što sam zastala pored klupe u kojoj sedi potpredsednik Vlade Božidar Đelić, zato što sam u pravu kada sam tražila od vas i javila se po Poslovniku jer moram Božidara Đelića da upozorim na drugu etapu u njegovom ponašanju u nastavku sednice. Ne znam da li ste vi, uvažene kolege, to mogli da primetite, ali njegovo degutantno estradno ponašanje prevazilazi dostojanstvo Narodne skupštine i on je to demonstrirao prilikom otpočinjanja današnjeg rada. S obzirom na činjenicu da je došao u skupštinsku salu sa onom svitom koja je morala da napusti salu, uzgred rečeno, Božidar Đelić je ponovo kasnio zato što je napravio u restoranu za njih oproštajni ručak i objasnio im je da ta ekskurzija danas više nije moguća, ali ono na šta želim da ukažem i da upozorim Božidara Đelića je činjenica da je on došao nepripremljen u Narodnu skupštinu Republike Srbije, po tački dnevnog reda koja je prva u izmenjenom predlogu Vlade za dnevni red, a to je čuveni Sporazum o stabilizaciji i pridruživanju. Gospodine Đeliću, vi ispred sebe imate ukoričeno izdanje Sporazuma i moram da vas upozorim na to, pošto ste vi demonstrirali svoj novi izgled pred novinarima tako što ste ukoričeno izdanje Sporazuma stavili ispred sebe i fotografisali se za sutrašnje izdanje vaših medija, koja su pod vašom kontrolom, da je ovo forma u kojoj mi raspravljamo i to su akti koje upućuje Vlada Republike Srbije. Ako ste vi potpredsednik Vlade, a pošto vidim da ste spremni kao zapeta puška da to ukoričeno izdanje demonstrirate i pokazujete za govornicom, kao što ste to uradili pred svitom novinara, onda će Skupština napraviti pauzu i onda će nadležne službe svim poslanicima doneti isto izdanje. Inače, vi nećete moći tako da zloupotrebljavate svoju funkciju. Mene sada čudi što vi imate tu jeftinu olovku od 10 dinara, jer ono vaše penkalo od 11 miliona evra, u kome je ostalo malo mastila i koje se osušilo verovatno u međuvremenu od kampanje do današnjeg dana kada je došla ova tačka na dnevni red, verovatno je u trezoru vaše Meridijan banke. Zaista je potrebno da se pristojno ponašate, jer unazad sedam godina sa vama imamo raznorazna iskustva: od preskakanja klupe, pored premijera koji je tada bio i sedeo pored vas, preko donošenja kolača, preko raznih akrobacija. Još samo da se prevrćete naglavačke, zaista ne znam šta da očekujemo od potpredsednika Vlade koji ima takav stav. Prema tome, svi narodni poslanici imaju ovo izdanje Sporazuma, mi ćemo verovatno krenuti da raspravljamo po toj tački dnevnog reda, a vi da se lepo upristojite i da, u skladu sa formom koju Skupština poštuje i svaki narodni poslanik, nastupate od početka rasprave po ovoj tački dnevnog reda.
Zahvaljujem. Uz saziv Četvrtog vanrednog zasedanja Narodne skupštine Republike Srbije u 2008. godini, koje je sazvano na zahtev Vlade, saglasno članu 106. stav 3. Ustava Republike Srbije i članu 166. Poslovnika Narodne skupštine Republike Srbije, dostavljen vam je zahtev za održavanje vanrednog zasedanja sa određenim dnevnim redom sadržanim u tom zahtevu. Kao što ste mogli da vidite, za Četvrto vanredno zasedanje Narodne skupštine Republike Srbije u 2008. godini određen je sledeći D n e v n ir e d: 1. Predlog Rezolucije Narodne skupštine Republike Srbije o kontinuitetu državne politike u odnosu na Kosovo i Metohiju; 2. Predlog zakona o potvrđivanju Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije, sa druge strane; 3. Predlog zakona o potvrđivanju Prelaznog sporazuma o trgovini i trgovinskim pitanjima između Evropske zajednice, sa jedne strane, i Republike Srbije, sa druge strane; 4. Predlog zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti naftne i gasne privrede; 5. Predlog zakona o potvrđivanju Sporazuma o zajmu ("Dodatno finansiranje Projekta rekonstrukcije saobraćaja") između Republike Srbije i Međunarodne banke za obnovnu i razvoj; 6. Predlog zakona o potvrđivanju Ugovora o garanciji između Republike Srbije i Evropske investicione banke ''Sanacija mosta Gazela''; 7. Predlog zakona o potvrđivanju Ugovora o garanciji između Republike Srbije i Evropske investicione banke Rehabilitacija puteva i mostova - B2; 8. Predlog zakona o potvrđivanju Sporazuma o finansiranju (''Dodatno finansiranje Projekta energetske efikasnosti za Srbiju'')između Republike Srbije i Međunarodnog udruženja za razvoj; 9. Predlog zakona o potvrđivanju Sporazuma o zajmu (''Dodatno finansiranje Projekta energetske efikasnosti za Srbiju'') između Republike Srbije i Međunarodne banke za obnovu i razvoj; 10. Predlog zakona o potvrđivanju Sporazuma o zajmu (''Dodatno finansiranje Projekta rehabilitacije sistema za navodnjavanje i odvodnjavanje'') između Republike Srbije i Međunarodne banke za obnovu i razvoj; 11. Predlog zakona o potvrđivanju Sporazuma o zajmu ("Projekat reforme poljoprivrede u tranziciji") između Republike Srbije i Međunarodne banke za obnovu i razvoj; 12. Predlog zakona o potvrđivanju Sporazuma o donaciji iz Globalnog fonda za zaštitu životne sredine ("Projekat reforme poljoprivrede u tranziciji") između Republike Srbije i Međunarodne banke za obnovu i razvoj,u svojstvu Agencije za implementaciju Globalnog fonda za zaštitu životne sredine; 13. Predlog zakona o potvrđivanju Sporazuma o finansiranju(Projekat "Regionalni razvoj Bora") između Republike Srbije i Međunarodnog udruženja za razvoj; 14. Predlog zakona o potvrđivanju Sporazuma o zajmu (Projekat "Regionalni razvoj Bora") između Republike Srbije i Međunarodne banke za obnovu i razvoj; 15. Predlog zakona o potvrđivanju finansijskog ugovora između Republike Srbije i Evropske investicione banke za Projekat klinički centri/A. Podsećam vas da je članom 106. stav 3. Ustava Republike Srbije predviđeno da se "Narodna skupština sastaje u vanredno zasedanje na zahtev najmanje jedne trećine narodnih poslanika ili na zahtev Vlade, sa unapred određenim dnevnim redom", tako da se, u odnosu na dnevni red koji za vanredno zasedanje odredi ovlašćeni predlagač, ne mogu predlagati nikakve promene dnevnog reda. Narodni poslanik Nada Kolundžija, na osnovu člana 90. stav 3, člana 140. stav 2. i člana 149a stav 3. Poslovnika Narodne skupštine, predložila je da se obavi zajednički jedinstveni pretres o: - Predlogu zakona o potvrđivanju Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije, sa druge strane,i - Predlogu zakona o potvrđivanju Prelaznog sporazuma o trgovini i trgovinskim pitanjima između Evropske zajednice, sa jedne strane, i Republike Srbije, sa druge strane, tačke 2. i 3. dnevnog reda, kao i zajednički jedinstveni pretres o: - Predlogu zakona o potvrđivanju Sporazuma o zajmu ("Dodatno finansiranje Projekta rekonstrukcije saobraćaja") između Republike Srbije i Međunarodne banke za obnovnu i razvoj; - Predlogu zakona o potvrđivanju Ugovora o garanciji između Republike Srbije i Evropske investicione banke "Sanacija mosta Gazela", - Predlogu zakona o potvrđivanju Ugovora o garanciji između Republike Srbije i Evropske investicione bankeRehabilitacija puteva i mostova - B2; - Predlogu zakona o potvrđivanju Sporazuma o finansiranju ("Dodatno finansiranje Projekta energetske efikasnosti za Srbiju") između Republike Srbije i Međunarodnog udruženja za razvoj; - Predlogu zakona o potvrđivanju Sporazuma o zajmu ("Dodatno finansiranje Projekta energetske efikasnosti za Srbiju") između Republike Srbije i Međunarodne banke za obnovu i razvoj; - Predlogu zakona o potvrđivanju sporazuma o zajmu ("Dodatno finansiranje Projekta rehabilitacije sistema za navodnjavanje i odvodnjavanje") između Republike Srbije i Međunarodne banke za obnovu i razvoj; - Predlogu zakona o potvrđivanju Sporazuma o zajmu ("Projekat reforme poljoprivrede u tranziciji") između Republike Srbije i Međunarodne banke za obnovu i razvoj; - Predlogu zakona o potvrđivanju Sporazuma o donaciji iz Globalnog fonda za zaštitu životne sredine ("Projekat reforme poljoprivrede u tranziciji") između Republike Srbije i Međunarodne banke za obnovu i razvoj,u svojstvu Agencije za implementaciju Globalnog fonda za zaštitu životne sredine; - Predlogu zakona o potvrđivanju Sporazuma ofinansiranju (Projekat "Regionalni razvoj Bora") između Republike Srbije i Međunarodnog udruženja za razvoj; - Predlogu zakona o potvrđivanju Sporazuma o zajmu (Projekat "Regionalni razvoj Bora") između Republike Srbije i Međunarodne banke za obnovu i razvoj; - Predlogu zakona o potvrđivanju Finansijskog ugovora između Republike Srbije i Evropske investicione banke zaProjekat Klinički centri/A, tačke 5, 6, 7, 8, 9, 10, 11, 12, 13, 14. i 15. dnevnog reda. Da li narodni poslanik Nada Kolundžija želi reč? (Ne.) Stavljam na glasanje ovaj predlog. Molim narodne poslanike... Želite reč? Reč ima gospodin Jovanović, povreda Poslovnika. Izvolite.
Gospođo predsednice, poštovano predsedništvo, dame i gospodo narodni poslanici, tačno je da atmosfera i efikasnost parlamenta zavise od spremnosti vlasti i opozicije da svako na svoj način preuzme odgovornost za funkcionisanje skupštine. Ali, mislim da ste vi, gospođo Kolundžija, kao predsednica poslaničke grupe vladajuće koalicije, bili dužni da nam objasnite zbog čega predlažete objedinjavanje tako puno tačaka dnevnog reda. Mi smo spremni za tako nešto da glasamo, zbog toga što ova država plaća kamatu na sredstva koja ne može da povuče i da koristi. To je jedna rečenica koja je bila potrebna Skupštini kako bi se animoziteti koji postoje na neki način kanalisali. Za atmosferu u kojoj mi danas radimo, kao i za atmosferu u kojoj protiče ova skupština, pre svega, odgovorna je vlast. Ovo nije bilo koja sednica Skupštine Republike Srbije, ako se uopšte na takav način može govoriti o zasedanjima republičkog parlamenta. Istorijski sporazum je pred nama, Sporazum o stabilizaciji i pridruživanju sa EU. Posle toga je veoma važan Sporazum o energetskom partnerstvu sa Rusijom. To je prva rezolucija Skupštine Srbije nakon ustava Kosova i dolaska Misije EU na Kosovo. Veoma važne tačke dnevnog reda, a parlament je u haosu od prve sekunde u kojoj je počelo ovo zasedanje. Dakle, malo više razumevanja i preuzimanja one obaveze koja prati ljude koji se nalaze na vlasti. Mislim da je bilo potrebno obrazložiti objedinjavanje ovih tačaka dnevnog reda, pre svega zbog nas koji smo za tako nešto spremni da glasamo. Ne zato što smo kroz partnerstvo sa vama praktično naših 13 glasova dali da bi nadomestili manjak koji postoji u vladajućoj koaliciji, nego zbog toga što mislimo da je besmisleno plaćati kamate na sredstva koja su nam dodeljena i koja ne možemo da koristimo. Drugi razlog da bi se ubrzala rasprava o Sporazumu o stabilizaciji i pridruživanju, to je ono što nam je bilo važno i što je potrebno i građanima, a pogotovo opoziciji, bez koje se takva odluka ne može doneti. Hvala.
Zahvaljujem. Reč ima gospodin Dragan Todorović. Izvolite.
Dame i gospodo narodni poslanici, reklamiram povredu člana 104, da je povređeno dostojanstvo ove skupštine. Gospodine Jovanoviću, vaše je legitimno pravo da postupate u skladu sa vašim političkim interesima i da, u skladu sa tim interesima, deluje i vaša poslanička grupa. Nemojte nas ovde ubeđivati, odnosno građane Srbije da vi to radite zbog interesa građana Srbije, zato što zbog nepovlačenja dela sredstava plaćaćemo kamate itd. Vi ste već ušli u koaliciju sa DS i to pokazuje niz primera u Srbiji. Nije to ništa čudno. I sa DS i sa SPS, a očekujem da i sa cvetom u kosi jednog dana ovde izađete i da pokažete koliko je ta koalicija čvrsta. Meni ovo liči, moram da vam kažem, na onu ljubavnu igru između bogomoljke i njenog partnera. Neću da kažem ko je bogomoljka, a ko je bogomoljac. Čini mi se da će iz ovoga neko da izađe politički mrtav. Ko – polako, videćemo, videćemo to na sledećim izborima. Kakva je situacija? Ono što je dobro, nećemo dugo čekati. Vrlo brzo ćemo mi doći u situaciju da se politička scena u Srbiji razbistri, stvarno da se ukrupni i da počnemo ozbiljno da radimo u interesu države Srbije i građana Srbije. Hvala.
Zahvaljujem. Gospodin Jovanović ima reč.
Gospođo predsednice, poštovano predsedništvo, dame i gospodo narodni poslanici, javio sam se po pravu za repliku. Naravno da svako od nas vodi svoju politiku i da ni u jednom trenutku mi nismo pomislili da smo mi ti koji imamo ekskluzivno pravo da nastupamo u ime građana Srbije i da samo mi znamo način na koji se štiti interes građana Srbije. Po pitanju objedinjavanja tačaka dnevnog reda mislim da je bilo važno da predstavnici vladajuće koalicije kažu zašto tako nešto traže od nas, kao od Skupštine Srbije, jer sam siguran da ljudi koji su glasali za LDP, baš kao što sam siguran da ljudi koji su glasali za SRS, žele da se što pre aktiviraju ona sredstva koja su nam odobrena i na koja već plaćamo kamatu, znači već smo u minusu, a koja će biti iskorišćena, a proizilaze iz potvrđivanja Sporazuma o zajmu za dodatno finansiranje projekata rekonstrukcije saobraćaja. Da li treba da razgovaramo u kakvom stanju je saobraćajna infrastruktura? Onda, Predlog zakona o potvrđivanju Ugovora o garanciji između Republike Srbije i Evropske investicione banke - sanacija mosta "Gazela"; pa Predlog zakona o potvrđivanju ugovora o garanciji između Republike Srbije i Evropske investicione banke - rehabilitacija puteva i mostova itd. Bez spremnosti i razumevanja LDP, ova sednica bi trajala duže nego, recimo, rekonstrukcija mosta "Gazela". Zbog toga ćemo mi za tako nešto glasati. Svaka partija svoju političku sudbinu, pre svega, vezuje za rezultate svoje politike. Tačno je da mi na opštinskom nivou sarađujemo sa DS, tačno je da je u toj saradnji DS pronašla prostor za partnerstvo sa SPS, na koju je pristala i LDP, baš kao što je i tačno da u pojedinim lokalnim samoupravama vi radikali sarađujete sa demokratama. Recimo, to je u Sjenici, to je u Pazaru. To je jedna politička okolnost koja proizilazi iz nejasnih političkih odnosa, koji su posledica političkih situacija u kojima smo se našli nakon dugog perioda konfuzne politike. Upravo zbog naše spremnosti da podržimo svaku ideju koja je u skladu sa interesima građana Srbije koju mi prepoznajemo, mislim da ćemo doći do kvalitetnijih odnosa nakon nekih budućih izbora, a mi bi želeli da ih bude što pre.
Gospođa Radeta se javila za reč.
Dame i gospodo narodni poslanici, nemam nameru da ulazim u repliku sa gospodinom Jovanovićem, ali kada je reč o predlogu za spajanje 10 tačaka dnevnog reda u objedinjenu raspravu u ukupno pet sati za sve poslaničke grupe, upravo smo malopre čuli šta je razlog zbog kojih je gospođa Kolundžija predložila da se 10 tačaka spoji u jedinstvenu objedinjenu raspravu. Koliko god se čini, u skladu sa Poslovnikom, da su to slične teme, radi se o ugovorima, o ratifikaciji ugovora, o već dobijenim sredstvima, o sredstvima koja se već troše ili se ne troše, o sredstvima gde već plaćamo kamate pod ovim ili pod onim uslovima, upravo to hoće ovde da se zabašuri i da mi za to kratko vreme nismo u stanju ni da nabrojimo, kada to dođe na dnevni red nećemo biti u stanju ni da nabrojimo naziv svakog sporazuma koji se ratifikuje, da bismo građanima objasnili o čemu to njihovi narodni predstavnici danas, sutra ili ovih dana ovde govore. Zato je neophodno, gospođo Kolundžija da, u skladu sa Poslovnikom kažete, ne samo da se ponašate osiono zato što imate 126 poslanika koji će pritisnuti zeleni taster da se objedini ta rasprava, nego da objasnite i nama i građanima Srbije, možda i nas ubedite da je to u redu, vi ćete reći ekonomično itd., ali želimo da znamo šta je vaš motiv, šta su razlozi da vi objedinjavate 10 tačaka dnevnog reda. Jednostavno, to fizički nije moguće i vi na taj najgrublji mogući način onemogućavate narodne poslanike da rade svoj posao. Mi hoćemo da raspravljamo o svakom Vladinom predlogu, da li ćemo koristiti sve raspoloživo vreme ili nećemo, to je stvar svake poslaničke grupe. Mi srpski radikali, naravno, kao i uvek, hoćemo. Nemate prava i niko nema prava, nema prava ni skupštinska većina, čak i da vas je više od 126, nemate pravo da uskraćujete narodnim poslanicima da, pre svega, pred javnošću Srbije, a i pred kolegama koji će glasati ili neće glasati za takav dnevni red, da nam uskraćujete pravo da mi o svakom predlogu govorimo ono što mislimo da treba da kažemo. Ako vi spojite 10 tačaka, ne znam da li ste vi svesni toga, potpuno namerno i svesno potenciram da građani Srbije čuju šta vi ovde radite - 10 tačaka dnevnog reda predlažete da se spoji u jednu tačku dnevnog reda. Onda je trebalo to Vlada da predloži i da kaže: tačka broj 3. je ratifikacija sporazuma, pa da nabroji sporazume, pa da onda ovde kritikujemo Vladu. Ne, vi Vladu slepo slušate. Opet je, nažalost, skupštinska većina igračka u rukama Vlade Republike Srbije, a znamo i biće vremena da o tome govorimo, da je opet Vlada, a preko nje i skupštinska većina, zapravo, igračka u rukama diktatora Borisa Broza. Mi se vrtimo u krug. Dakle, insistiramo da gospođa Nada Kolundžija izađe i objasni narodnim poslanicima koji su razlozi, ovo nije nikakav hir, gospođo Kolundžija, ovo je vaša poslovnička obaveza, kažite šta vas je rukovodilo da predložite nešto što je zaista daleko od zdrave pameti, a od Poslovnika da ne govorim.
Povredu Poslovnika reklamirao je najpre gospodin Ilić, pa onda gospodin Aligrudić.
Gospodo narodni poslanici, želim da vas pozdravim, pošto sam danas prvi put na sednici i vidim da je to nešto mnogo loše, lošije nego što sam očekivao. Vidite i sami kakva je klima, povrede Poslovnika, naravno, greši predsedavajući, ima puno odgovornosti i to mora da se popravi. Međutim, iritiran sam ovom zadnjom tačkom koja je predložena - da se objedini rasprava. Vi dobro znate da sam više puta govorio i u javnosti da se godinu i po dana čeka ratifikacija kredita, da se plaćaju kamate, a da gospodin Dulić nije hteo da prihvati da stavi na dnevni red i da projekti, kao što je Kokin Brod, Nova Varoš, čekaju godinu i po dana, da se sredstva obezbede, da "Gazela" čeka dve godine, da niz drugih projekata čeka, a namerno se nije htelo pustiti da se radi za vreme Vlade Vojislava Koštunice. To je bio neki revanšizam i namerno nije htela da se dozvoli skupštinska procedura da se ovi projekti pokrenu. Putari su godinama bez posla. Čekalo se na ove projekte. Sto mostova, rekonstrukcija i izgradnja novih, desetine tunela, sve je to čekalo, a sada se nešto požuruje, žuri se da to sve objedinimo, da napravimo jedan bućkuriš i da kažemo, ajde, evo radite itd. Zato nisam za ovakav način rada i želeo bih da neko odgovara za ovo što je Srbija godinu i po dana plaćala kredite i kamate servisirala, a nije se radilo. Da li je to nečija odgovornost ili nije? Prema tome, mi se ovih dana, gospodo poslanici, igramo. Čujem juče da je napravljen neki Savet za infrastrukturu. Pazite jednu stvar, predsednik dokon, nema šta da radi, pa je predsednik saveta. Vlada napravila savet, a Boris Tadić predsednik. A poniženje za našeg premijera, koga ste vi ovde izabrali, koji nije ni potpredsednik nego samo neki član tog saveta, a Dinkić je, naravno, potpredsednik saveta. Sada se mi pitamo: da li predsednik države, koji ne zna ni dokle mu je država, ni gde su mu granice, ima milion nerešenih problema, sada iz dokonluka treba da rešava infrastrukturu države. Gde piše da on to radi i da se time bavi? Prema tome, to je jedna šuplja priča. Još nešto, taj savet donosi odluku da poništi koncesiju. Savet poništava koncesiju i to Dinkić tako saopštava. Mi smo ovde dali zeleno svetlo u parlamentu za koncesiju, Vlada više puta jednoglasno, a Dinkić je vodio akciju izrade projektne dokumentacije i odabir finansijskog savetnika iz Amerike koji će voditi i praviti ugovor za koncesiju. Savet može da predloži nešto, da savetuje nekoga, ne znam samo koga će da savetuje, možda Mrkonjića, ali Mrkonjić kaže da mu ne treba savetnik. Prema tome, neka se dogovore šta hoće i kako, ali ovo ovako neće ići dobro. Zbog toga vas molim, gospođo Kolundžija, da ovo pustite, nećemo mi zakerati, mi znamo da Srbija mora da gradi, da radi, znamo da firme jedva čekaju da se ova sredstva pokrenu da bi se mnogi projekti uradili, ali i građani Srbije da znaju da neko mora za ovo i da odgovara. Zato bih predložio ovoj skupštini da pozovemo na odgovornost ljude koji nisu dozvolili da ovi projekti idu. Hvala vam puno.
Za reč se javila gospođa Kolundžija, a onda gospođa Tabaković reklamira Poslovnik. Izvinite Nado, pre vas se javio gospodin Aligrudić, reklamirao je Poslovnik.
U članu 140. Poslovnika, stavu 2, piše - Narodna skupština može odlučiti da obavi zajednički načelni pretres o više predloga zakona koji su na dnevnom redu iste sednice, a međusobno su uslovljeni ili su rešenja u njima međusobno povezana, s tim što se odlučivanje o svakom predlogu obavlja posebno. Dakle, ipak moramo poštovati Poslovnik. Sećam se kada je Demokratska stranka Srbije učestvovala u vladajućoj većini, imali smo brojne slučajeve spajanja predloga zakona. Moram da priznam da u ono vreme nismo možda u svakom ovom slučaju do kraja ispoštovali ovu odredbu člana 140. Poslovnika. Ne mogu da tvrdim da je vreme koje je iza nas bilo takvo da smo baš gledali da se striktno poštuje ova odredba, ali ljudi koji su učestvovali na pripremnim sastancima sa mnom, kada sam bio šef poslaničke grupe, znali su da sam se uvek zalagao da ta spajanja budu što logičnija, da se u što manjoj meri dovodi u pitanje primena člana 140. Neki put to nismo mogli da izbegnemo, priznajem, to je nešto što ostaje iza nas, ali bih molio zaista i kao predstavnik opozicije u ovom slučaju, kao što sam onda to molio i svoje kolege iz vladajuće koalicije kada smo o tome razgovarali, da se u ovakvim slučajevima ipak maksimalno poštuje član 140. stav 2. Poslovnika Narodne skupštine. U najmanju ruku ono što bi morali da čujemo ovde to je obrazloženje šta to čini ove predloge međusobno uslovljenim i u čemu su ta rešenja u njima međusobno povezana. Ako je ono što ratifikacije međunarodnih sporazuma povezuje, ako je to činjenica same ratifikacije međunarodnog sporazuma, to prosto nije dovoljno. To nije dovoljno povezivanje između tih tačaka dnevnog reda, jer u tom slučaju mi imamo ratifikaciju sporazuma o stabilizaciji i pridruživanju, ratifikaciju prelaznog sporazuma, ratifikaciju gasnog sporazuma itd, pa bi se postavilo pitanje zbog čega onda sve te tačke nisu spojene ako je ratifikacija onaj element koji te tačke spaja? Očito da nije. Ako je ono što ih razdvaja činjenica da su SSP, trgovinski sporazum i naftni sporazum izuzetno važni sporazumi, te se moraju odvojeno razmatrati u načelnom pretresu, da li to onda implicira da su ove druge tačke dovoljno nevažne da se onda ne moraju posebno raspraviti? Ako je nešto drugo, a ne sama ratifikacija, ono što ove tačke spaja, onda treba videti šta je to. Ako su to zajmovi ili krediti iz ugovora koji su nastali između Srbije i Međunarodne banke za obnovu i razvoj, s jedne strane, ili Investicionog fonda, s druge strane, ili, pak, Globalnog fonda za zaštitu životne sredine, Agencije za implementaciju Globalnog fonda za zaštitu životne sredine, ako je to u pitanju, onda to ne spaja te tačke, to ih razdvaja. To su različite institucije od kojih smo povukli određena kreditna sredstva ili zajmove i valjalo bi, s obzirom na namenu tih sredstava i različitu prirodu tih investicija, odnosno tih sredstava, jednostavno raspraviti pojedine od ovih tačaka odvojeno. Što ne znači da se neke od njih ne mogu spojiti. Ali, ako ima razloga da se više ovih tačaka spoji na način kako je to predloženo, stvarno bi bilo dobro da čujemo koja su to dva elementa, tj. da li su ona sadržana u svakoj od ovih tačaka, šta ih to međusobno uslovljava i šta je to u rešenjima u ovim predlozima što ih međusobno povezuje? Moramo čuti neko racionalno objašnjenje koje bi dopustilo spajanje ovih tačaka. To je ono što mi ovde tražimo. Zaista kada vidim ovakav dnevni red, složio bih se s mojim prethodnikom, ne može čovek da se otme utisku da se ne podseti da postoji zaista nešto što je bilo ostavljeno iza nas, što je bila velika investicija i što je, zahvaljujući nečijem ćeifu, zaustavljeno, zbog čega je Srbija uskraćena za realizaciju jednog vrlo značajnog i važnog projekta. To je takođe pitanje, ali ne možda za sada, koliko je za neke rasprave u budućnosti, kada se bude o tom ili o sličnim projektima ovde razgovaralo.
Zahvaljujem. Gospođa Kolundžija, izvolite.
Gospođo predsednice, uvaženo predsedništvo, dame i gospodo narodni poslanici, razlozi za objedinjavanje rasprave su isti oni koji su bili i kada smo ove tačke dnevnog reda imali pre raspuštanja Narodne skupštine i novih izbora, kada smo ove tačke takođe objedinjavali, imajući u vidu upravo one razloge koji su i ovde navedeni. Činjenica je da su ti međunarodni aranžmani koje je napravila još prva vlada Vojislava Koštunica jako dugo čekali na ratifikaciju u ovom parlamentu, kada je i pritisak ne samo Vlade, već i poslaničkih grupa, pa i građana Srbije, bio veliki na Skupštinu. Izražavali su ljudi opravdano nezadovoljstvo zašto ove tačke dnevnog reda nisu već završene. Istovremeno, kako se radi o ratifikacijama na koje se ne daju amandmani, dakle, ne postoji potreba da se produži vreme odnosno da se odvajanjem tačaka dnevnog reda da vremena za prilaganje amandmana, mi smo smatrali da su to sve logični razlozi zbog kojih i ovog puta, kao i u februaru, kada su ove tačke bile na dnevnom redu i kada je takođe poslanička većina, koju su činili oni koji sada smatraju da ove tačke ne treba da budu objedinjene, smatrali da treba objediniti ove tačke. Dakle, mi smo i tada, polazeći od interesa Srbije, od potrebe da se ovi međunarodni finansijski aranžmani realizuju što pre i da ne postoji potreba da se razdvajanjem omogući amandmansko reagovanje na ovo, predložili objedinjavanje rasprave, zaista uzimajući u obzir da je to bila u ovakvim situacijama i ranije praksa. Hvala.
Gospođa Tabaković, izvolite, imate reč.
Poštovane kolege, poštovani građani Srbije, predsedniku Skupštine dajem informaciju da se javljam povodom člana 140. objedinjene rasprave, a u stvari mi je cilj da građane upoznam sa onim što je suština ovog problema, a i možda da na čistinu isteram one koji prećutkuju razloge za objedinjenu raspravu ovih zakona. Poštovani građani Srbije, vi znate da je u vreme izborne kampanje vešto korišćena činjenica da je set ovih ratifikacija, zajmova i finansiranja jedne donacije prvi put pred poslanicima Skupštine Srbije dostavlja na razmatranje 5. marta 2008. godine. Već tada i u izbornoj kampanji, kao poslanik SRS-a, iznosila sam činjenicu da je reč o ratifikacijama, o sporazumima isteklog roka trajanja. To je predmet, gospođo Kolundžija, to su morali da vam kažu vaše kolege i oni koji vrše vlast. Nije jedini problem objedinjena rasprava. Svi ovi sporazumi, sem jednog, potpisani su u julu 2007. godine, ali je na jesen gospodinu Tadiću bilo preče da održi predsedničke izbore nego da u uobičajenom terminu, dva meseca do tri, podnese Skupštini na ratifikaciju sporazume o kliničkim centrima, o rehabilitaciji puteva, o garancijama. Poštovani građani Srbije, nalazimo se pred problemom da danas kao poslanička grupa zatražimo skidanje ovih tačaka dnevnog reda, predsedniče Vlade, jer nam niste dostavili dokument kojim naša rasprava ima bilo kakav značaj, a to je da vam zajmodavci, odnosno Svetska banka, odnosno Međunarodna banka za obnovu i razvoj daje dokumenat kojim produžava važnost ponuđenih sporazuma koje ste potpisali. Poštovani građani Srbije, ukoliko ne dobijemo papir koji dokumentuje odgovor dobijen na Odboru da su ovi ugovori produžili važnost za stupanje na snagu u decembru 2008. godine, o čemu mi razgovaramo? O bezvrednom dokumentu koji nema pravnu mogućnost da se o njemu raspravlja? To više nije neka naša unutrašnja priča nego predmet i sinonim one manipulacije i zloupotrebe u izborima - ne daju Radikali da se obnove putevi, ne da opozicija da se o tome raspravlja. Niste stavili na dnevni red onda kada je to bilo vreme, a danas kada mi želimo da razgovaramo o uslovima ovih zajmova i kada nam ograničavate pravo da stavljamo primedbe u smislu skraćenog vremena, iznosite neistinitu činjenicu, poput gospodina Čede Jovanovića, da se plaćaju kamate. Nisu vam dobro rekli, gospodine Jovanoviću. Zajmovi koji nisu efektivni, koji nisu ratifikovani, što je uslov za stupanje na snagu, nemaju tu težinu plaćanja kamate. Od trenutka kada postanu efektivni imaćemo taj trošak, kao što imamo za odobrena a nepovučena sredstva. U jedinom završnom računu od 2006. godine imamo trošak plaćanja kamate. Draga moja gospodo, deset sporazuma i ratifikacija o zajmovima i finansiranju zaista zaslužuju ozbiljniju raspravu i duže vreme. Ali, ovaj narod, ovi građani, zaslužuju ozbiljniju Vladu, koja će nam doneta dokumenat koji kaže: dobićemo ove kredite pod uslovom da ih do kraja 2008. godine uopšte ratifikujemo u ovoj zgradi. Sve ostalo govori o vašoj neozbiljnosti i čak o mogućnosti da mi o ovom i ne raspravljamo. Hvala.
Zahvaljujem. Gospođa Radeta se javila za reč.
Dame i gospodo poslanici, u ime naše poslaničke grupe sam od gospođe Kolundžije tražila da nam obrazloži zbog čega je predložila da se objedini 10 tačaka dnevnog reda. Naravno, nisam očekivala da se gospođa Kolundžija sa ovog mesta obraća drugoj poslaničkoj grupi i da prigovora zašto se nešto nije desilo u onom prethodnom sazivu skupštinskom i u onoj prethodnoj vladi. Nas ne interesuju ti vaši međusobni odnosi, nego nas interesuje ono što je nadležnost Skupštine Republike Srbije. Prava istina jeste naravno sve ovo što je rekla koleginica Jorgovanka Tabaković, ali svakako da ste ovim objedinjavanjem hteli da sakrijete činjenicu da će svim sredstvima koja budu prolazila kroz budžet Srbije, kroz Nacionalni investicioni plan, zapravo rukovoditi žuti diktator Boris Broz i njegova desna ruka Mlađan Dinkić. Vama smo, gospodine Cvetkoviću, i u danu kada je birana Vlada govorili da ste samo formalno predsednik Vlade, da nećete imati nikakve ingerencije, služite samo Borisu Brozu da vi budete potpisnik tamo nekog akta, a on je taj koji će upravljati svakim dinarom u Republici Srbiji. Samo se vi meškoljite koliko god hoćete, razumem i da je jednom broju vas neprijatno zbog toga, ali, evo, čuli ste, i javnost Srbije zna da je formiran taj neki Savet za infrastrukturu i da je, zamislite, predsednik tog saveta Boris Tadić, a njegov zamenik Mlađan Dinkić. Član 112. Ustava Republike Srbije precizno, u osam tačaka, navodi nadležnosti predsednika Republike Srbije i nigde nije predviđeno da Boris Broz, odnosno da predsednik Republike može da bude na čelu nekog vladinog tela koje se zove Savet za infrastrukturu ili ne znam kako da se zove. Ovo je nešto neviđeno otkada postoji Srbija i od kada postoji ustavni sistem Srbije. Znamo mi da je Boris Broz od prvog dana otkad je stupio na funkciju krenuo sa kršenjem Ustava, ali da ide dotle da se uopšte na obazire na postojanje Ustava. Dakle, taj čovek radi šta hoće. Sad zamislite, sećamo se svi gospodina Milutina Mrkonjića kada je posle NATO agresije obnavljao zemlju u vreme najbolje vlade u Republici Srbiji u novijoj istoriji, to je vlada Mirka Marjanovića u kojoj su učestvovali i srpski radikali. Takav jedan graditelj, kakav je gospodin Mrkonjić, sad je u situaciju da mu neznalica Boris Tadić kaže šta može da radi, šta ne može da radi, koliko će para da mu da, koliko para neće da mu da. (Predsednik: Vreme.) Gospođo Đukić-Dejanović, završavam, mislila sam da će vam biti prijatno da i vas podsetim na najbolju vladu u novijoj istoriji Republike Srbije. To je vlada Mirka Marjanovića i srpskih radikala. Da, gospodin Vojislav Šešelj je bio potpredsednik te vlade, u to vreme zadužen i za privredu i za finansije. Budite sigurni, znate vi da je to bilo najbolje vreme, bez obzira na NATO agresiju, bez obzira na ono što su vaši prijatelji, s kojima se grlite i ljubite, radili Srbiji u to vreme, a da je to tako govori i činjenica, odnosno knjiga Karle del Ponte, koja je rekla da je od nje Zoran Đinđić tražio da Vojislava Šešelja vodi iz Srbije i da ga više u Srbiju na vraća. Dakle, samo izazivate, umesto da se pokrijete ušima i da ćutite kada govorimo o tom vremenu, kada govorimo o toj vladi, samo izazivate da vas podsetim na činjenicu da ste vi delo i čedo, i nastavak politike mafijaškog premijera Zorana Đinđića.
Gospodin Vladan Batić ima reč.
Gospodine predsedniče, gospodine premijeru, gospodine potpredsedniče, dame i gospodo narodni poslanici, gospođo predsednice, nisam hteo tu povredu Poslovnika da reklamiram, ali ponavlja se ista priča po stoti put i vi nikada ne reagujete. Neprestano sa ove govornice slušamo ljaganje pokojnog premijera. To je morbidno. To nije civilizacijski, to je antihrišćanski. Vi ste predsednik parlamenta, imate po Poslovniku ovlašćenja da preduzmete mere prema poslanicima koji krše dostojanstvo ovog parlamenta, koji se negativno, krajnje ružno i antihrišćanski izražavaju o pojedinim ljudima, bez obzira na političku pripadnost tih ljudi. Sad, ako mi dozvolite da se vratim na ono što sam hteo da reklamiram. Gospođo Kolundžija, kao poslanik Demohrišćanske stranke Srbije u okviru poslaničkog kluba Liberalno-demokratske partije, mi smatramo i ja smatram racionalnim da nam date jedno podrobnije obaveštenje i objašnjenje o neophodnosti spajanja tačaka dnevnog reda. Zašto?
Gospodo poslanici, molim vas da sednete i da omogućite govorniku da nastavi.
Zašto? Upravo iz neophodnog respekta prema našoj poslaničkoj grupi koja, bez obzira što pripada opoziciji, smatra da je jedini put kojim Srbija može da ide put evropskih integracija, koji smo voljni da obezbedimo kvorum, jer je ovo nasušni hleb Srbije. Pojedini vaši poslanici su na plažama, vi nemate kvorum. Zato se mora pokazati jedna mera korektnosti i jedna mera respekta koji ovde očito nedostaje. Još nešto. Gospodine Đeliću, ovo govorim krajnje dobronamerno. Kada govorimo o evropskim integracijama, nema nikakvih zasluga pojedinaca, specijalnih zasluga pojedinaca. Ima odgovornosti pojedinaca zašto se Evropa udaljila od Srbije ili bolje rečeno Srbija od Evrope na tom putu, a za to su odgovorne vlade koje su prethodile ovoj vladi.
Gospodo poslanici, molim vas da omogućite gospodinu Batiću da govori.
Dakle, ne vrede isticanja pojedinačnih zasluga za ovo ili ono. Srbija je putem evropskih integracija krenula za vreme vlade Zorana Đinđića. Ona je tragično zastala na tom putu za vreme dve prethodne vlade, u kojima su se nalazili i pojedini ministri, i pojedini potpredsednici koji se nalaze i u ovoj današnjoj vladi. Vas bih, gospođo Kolundžija, još jednom zamolio da razumete potrebu da se poštuju oni koji, bez obzira što su opozicija, žele da Srbija nastavi jedinim putem kojim može da ide.
Reč ima gospođica Nataša Jovanović.
Dame i gospodo narodni poslanici, gospođo Kolundžija, ako ste sinoć pažljivo pratili snimak suđenja iz haškog kazamata i govor predsednika prof. dr Vojislava Šešelja, videli ste da je on dao jednu zaista tačnu konstataciju, kao i uvek, da postoje razne vrste gluposti. Kada je pravio gradaciju gluposti, da neka može da bude simpatična, ali da od pojedinih zaista čovek može iz kože da iskoči, primer za to je ova vaša logika i zbog toga, gospođo predsedniče, reklamiram član 140. stav 2. Poslovnika, a nadovezujem se, pokušavam da nađem neku logičku vezu u onome što je gospođa Kolundžija rekla. Dakle, niste u pravu, teško je gospodine Krasiću da se nađe ta logička veza, ali hajde da pokušamo svi zajedno i da vidimo šta je bio osnov. Božidar Đelić je došao pre neki dan u Skupštinu, rekao je gospođi predsedniku Skupštine da mora da se usvoji toliki i toliki broj zakona, da se ratifikuju sporazumi, da Skupština mora da radi tom dinamikom. U svom ekspozeu, tamo u nekom stavu, gospodin Cvetkovićje rekao da je država u problemu zbog toga što Skupština nije radila punim kapacitetom i sada mi recite koja je to logička veza. Ako je u pitanju zajmodavac, gospođo Kolundžija, ajde nekako i da je pronađete, ali da li imate sa vremenom i sa istekom roka trajanja neku logičku vezu. I to je ono o čemu je pričala gospođa Tabaković još kada je bila izmena i dopuna Zakona o ministarstvima. Pažljivo sam je slušala i ona vas je upozorila i rekla - nemojte da se desi da pojedine ratifikacije raznih zajmova, a to su ovi razni, koji su logički povezani, ako ćemo već po članu 140. stav 2. Poslovnika, uglavnom po zajmodavcu, Međunarodnoj banci za obnovu i razvoj. Suština je u tome da je taj rok trajanja prošao, gospođo Kolundžija, i ko će sada da snosi odgovornost, vi ili Božidar Đelić? Kada ćete da dođete pred poslanike Narodne skupštine sa dokazom da je produžen rok za njihovu ratifikaciju, jer ne možemo tako lako da pređemo preko onoga što iznosi jedan od najvećih eksperata u oblasti finansija, gospođa magistar Jorgovanka Tabaković, ona je još i predsednik Odbora za finansije Skupštine Srbije. Ako ste vi spremni da uđete u nešto što je nelegitiman posao, na kraju krajeva, izvinite molim vas mi nećemo to da radimo. Zbog čega da raspravljamo o nečemu za šta vi nemate dokaz od onih koji su vam pozajmili, odnosno ušli ste u aranžman zaduživanja Srbije. I na kraju, gospođo Kolundžija, da se to nije desilo, da taj rok nije istekao, kakva je logička veza između kliničkog centra, projekata iz oblasti poljoprivrede i regionalnog razvoja Bora. Ako možete da pronađete tu neku logičku vezu, i obmanuli ste nove poslanike i javnost kada ste rekli da ste u ranijim sazivima to radili. Mi smo se bunili protiv toga, i rekao je malopre gospodin Aligrudić da je bilo takvih slučajeva, pa i da su oni to nespretno radili. Kada je bio u pitanju projekat za železnicu, onda je ceo paket bio vezan samo za železnicu. Ako je bilo projekat za neku oblast infrastrukture u Srbiji, ne ovo što Tadić ne zna, mi smo tako radili. Ali, molim vas, da spojite 10 tačaka dnevnog reda, pri tome nemate dokaz da je produžen rok ratifikacije, da li vi čujete to gospodine Đeliću, verovatno ste upoznati i znate nešto više od gospođe Kolundžija, vi i gospodin Cvetković, onda to lepo recite narodnim poslanicima. Gospođo Kolundžija, ono što nikako neću da dozvolim, ne samo kao potpredsednik Narodne skupštine, već kao narodni poslanik koji sa ovog gore mesta gleda kako se ponašate, jeste da tako vređate dostojanstvo i druge narodne poslanike. Gospođa Radeta je iznela činjenično stanje. Kada se vraćala na mesto vi ste njoj rekli da je ona, kako vi rekoste, bruka i sramota za ljudski rod. Vi ste bruka i sramota, i zbog toga će SRS, u gradu u kome je došlo do kongresa ujedinjenja Srpskog četničkog pokreta i Narodne radikalne stranke, grad u kome sam rođena i odrasla, 25. avgusta ove godine organizovati veliku promociju, na kojoj će učestvovati ljudi iz oblasti međunarodnog prava i naši pravni stručnjaci, jedne od najboljihknjiga prof. dr Vojislava Šešelja, koji će ne zadugo još biti utamničen, knjige''Ubistvo mafijaškog premijera Zorana Đinđića''.
Zamolila bih poslanike da koriste pristojne izraze i da vodimo svi računa o dostojanstvu ovog visokog doma. Za reč se javio gospodin Vladimir Milentijević, reklamira Poslovnik.
Gospođo predsednice, dame i gospodo narodni poslanici, reklamiram član 194. Poslovnika Narodne skupštine Republike Srbije, stav 2, koji glasi: ''Vlada određuje članove Vlade koji je predstavljaju po pojedinom pitanju koje je na dnevnom redu sednice Narodne skupštine, odnosno na sednici njenog odbora''. Naime, za juče u 14,00 časova zakazan je Odbor za Kosovo i Metohiju, gde je trebalo da se raspravlja o Predlogu rezolucije Narodne skupštine Republike Srbije o kontinuitetu državne politike u odnosu na Kosovo i Metohiju. Na tu sednicu odbora došli su svi članovi opozicije i gospođa Stojanka Petković, predstavnik poslaničke grupe G17 plus, bilo je kvoruma, ali tom odboru nije prisustvovao predstavnik predlagača tj. Vlada Republike Srbije. Saglasili su se svi članovi Odbora da se ta sednica odloži, u konsultaciji sa ministrom za Kosovo i Metohiju, i ona je odložena za danas u 16,15 minuta. Na toj sednici je danas došlo samo četiri člana Odbora za Kosovo i Metohiju, tako da ni danas nije mogla da se vodi rasprava na tu temu. I da je bilo kvoruma, pitam predsednika Vlade, s obzirom da je odložena prva tačka na četvrtu ili poslednju, još ne znam tačno koju, da li ćemo biti u situaciji da čujemo od predsednika Vlade da li se vode konsultacije sa svim poslaničkim grupama kada je u pitanju Predlog ove rezolucije ili ćemo mi da zasedamo i raspravljamo samo po ovoj predloženoj rezoluciji. Imam utisak da čim je skinuta sa prve tačke dnevnog reda, da se neke konsultacije već vode na tu temu, pa bi dobro bilo, da se ne bi ponovo desilo da se ne održi taj Odbor za Kosovo i Metohiju, da nam predsednik Vlade kaže da li Predlog rezolucije ostaje nepromenjen ili će se u međuvremenu uz konsultacije nešto promeniti. Imajući u vidu odnos pozicije, da juče i danas nije dala kvorum, a vrlo važna je tema, to je rezolucija o kontinuitetu državne politike, dobro bi bilo da se zna da li može na ovaj i na ovakav način da se vodi kontinuitet državne politike u odnosu na KiM.
Gospodin Šormaz reklamira Poslovnik.
Gospođo predsedavajuća, zamolio bih vas, s obzirom na vaše nadležnosti koje imate na osnovu člana 27. Poslovnika, a na osnovu ovoga što smo čuli od gospodina Batića za govornicom, on očigledno ima neka saznanja da LDP daje kvorum dok su neki poslanici DS na moru, s obzirom na prošla iskustva, tj. na plaži, da saznate o kojima se radi, da im uzmete kartice i da ih stavite u sef, s obzirom na iskustva koja smo imali sa Solunom i Bodrumom, da bismo se zaštitili, da ne bi bilo opet brukanja ovog parlamenta. To sam želeo da vam predložim.
Gospodin Krasić ima reč.
Pozivam se na one članove Poslovnika koji uređuju mogućnost spajanja rasprave po tačkama dnevnog reda. Ovo nije prvi put da DS predlaže spajanje rasprave povodom tačaka dnevnog reda koje su međusobno nespojive. Ali, ono što nas obavezuje, a moramo da kažemo, da bi javnost znala o čemu se radi, to vezivno tkivo koje je zajedničko za ove tačke dnevnog reda, čija rasprava treba da se objedini, jeste pre svega novac, pare i mogućnost da dotični još jedanput zaradi 11 miliona evra kroz neke usluge, neke mogućnosti ili knjigovođa onoga što je na odmoru. Zato je neophodno da rasprava povodom svake tačke dnevnog reda traje pet sati, da se čuju svi argumenti, pa da se čuje da li je možda i tačno ovo što je gospodin Jovanović rekao da se plaća kamata na obećanje, jer ako kredit nije uzet, a plaća se kamata, onda je u pitanju neko obećanje. Mislim da posle ove rasprave povodom ovog predloga o spajanju rasprave za deset tačaka dnevnog reda Narodna skupština ima obavezu da odbije ovaj predlog i da se o svim predlozima zakona vodi pojedinačna rasprava, kako bi građani Republike Srbije napokon saznali šta je prava pozadina. Očigledno da je vezivno tkivo nešto što se zove evro, jer otkad je došla DS na vlast u Republici Srbiji promovisana je logika - može sve, samo dajte pare iz inostranstva. Pod kojim uslovima, koliko će to da košta, da li država može da se zadužuje toliko, nije bitno. Građanima je instalirana zamisao o tome: sada je prilika, zgrabi, sada ćemo da iskoristimo itd. Mislim da posle ove današnje rasprave postoji obaveza Narodne skupštine da se pojedinačno rasprave svi ovi predlozi zakona i mislim da to s pravom građani očekuju od nas, a da vidim ko će da glasa za spajanje ovih tačaka dnevnog reda.
Molim poslanike, u skladu sa predlogom za spajanje predloženih tačaka, da se izjasne, odnosno da pritisnu odgovarajući taster na poslaničkoj jedinici. Za spajanje se izjasnilo 129 poslanika, nije glasalo pet, ukupno 134 narodna poslanika. Konstatujem da je Narodna skupština prihvatila ovaj predlog. Po Poslovniku, gospodin Pelević.
Gospođo predsedniče, uvaženo predsedništvo, dame i gospodo narodni poslanici, pozivam se na član 59. Poslovnika o radu Narodne skupštine i po Poslovniku citiram - Odbor za Kosovo i Metohiju razmatra sva pitanja vezana za ovu pokrajinu, vodeći pre svega računa o srpskim nacionalnim i državnim interesima naše zemlje, predlaže Narodnoj skupštini odgovarajuće odluke, deklaracije, rezolucije i prati njihovo sprovođenje ili realizaciju od strane odgovarajućih organa ili institucija. Odbor ima 15 članova. Mi smo juče imali sazvanu sednicu Odbora za Kosovo i Metohiju. Nažalost nije bilo predstavnika vlasti, tako da smo na zahtev većine članova Odbora za Kosovo i Metohiju odložili ovu sednicu za danas u 16,15 časova. O tome su uredno bili obavešteni svi članovi ovog odbora. Međutim, bojim se da dolazi do opstrukcije od strane poslanika iz vladajućih stranaka, jer juče je bio samo jedan poslanik iz vladajućih stranaka, a danas ni jedan jedini. Juče čak nije bilo ni predstavnika Vlade. Ukoliko vi, gospodo, smatrate da ćete gurnuti u stranu Odbor za KiM i da će se raditi onako kako vi hoćete, mogu da vam kažem da se grdno varate. Nikakvu opstrukciju, kao predsednik tog Odbora, neću dozvoliti. Ukoliko ne bude kvoruma, iznaći ću način da se sednice održavaju makar kao sednice sa raspravom, ali putem preskonferencija i ostalih kontakata sa javnošću, javnost ću obaveštavati o tome šta vladajuće stranke misle o problemu KiM. Samo odlaganje i pomeranje tačke sa prvog mesta, koja govori o rezoluciji o Kosovu i Metohiji, dovoljno govori o tome šta vi mislite o Kosovu i Metohiji. Mi vam to nećemo dozvoliti, jer Odbor za KiM je nešto malo stariji od Ministarstva za Kosovo i Metohiju, jer mi smo predstavnici najvišeg predstavničkog doma u ovoj zemlji, a vi ste, gospodo ministri,samo službenici. Prema tome, neću vam dozvoliti da Kosovo i Metohija bude vaša prćija, da predate Kosovo i Metohiju, nego ćemo biti vaši veliki i žestoki rivali, kada vi već ne želite da budete partneri u poslu oko rešavanja problema srpskog stanovništva sa Kosova i Metohije. Tako da znate da će Odbor zasedati i da će biti u stalnom zasedanju, a da ćemo većinu sednica održati na terenu, na Kosovu i Metohiji, tamo gde treba da budemo. Hoću da ljudi sa Kosova i Metohije vide da najviši predstavnički dom Skupštine Srbije je uvek sa njima i da će uvek biti sa njima. Hvala na pažnji.
Hvala. Za reč se javio gospodin Batić, pa onda gospodin Kragović.
Pošto sam pomenut, očito neki ljudi me nisu dobro razumeli povodom prethodnog izlaganja. Naše opredeljenje je potpuno jasno: za nas Evropa nema alternativu. Potpuno nam je svejedno ko čini parlamentarnu većinu - mi ćemo za tako nešto glasati, pre svega poslanici LDP, i ja kao poslanik Demohrišćanske stranke Srbije, i Žarko Korać kao poslanik SDU-a, jer mi to govorimo godinama. Taj naš stav je potpuno i kristalno jasan. Mi smo kritikovali ekspoze premijera zato što je prva tačka u tom ekspozeu opredeljenje za evropsku budućnost Srbije - pa Srbija nema azijsku ili afričku budućnost. To je elementarna logika. Kao što će, recimo, naš stav u pogledu rezolucije o Kosovu, čak i unutar poslaničke grupe biti različit, jer to je demokratija, to je pluralizam mišljenja. Kao što će stav naše poslaničke grupe povodom gasnog sporazuma, kojim se pokušava častiti Rusija sa par milijardi evra, biti drugačiji. Uopšte nas ne interesuje mišljenje parlamentarne većine, nego ono što je u interesu Srbije i njenih građana. Hvala.
Ima reč gospodin Kragović. Izvolite.
Dame i gospodo narodni poslanici, pozivam se na povredu Poslovnika, član 226, i želeo bih da istaknem probleme koji se dešavaju trenutno na prostoru KiM. Naime, svi vi znate da su izbori 11. maja bili su organizovani na prostoru KiM. Međutim, dolazi do opstrukcije u radu upravo od onih ljudi koje ste vi imenovali kao koordinatore na KiM - ne žele da sarađuju, ne žele da pruže logistiku novoizabranim legalnim organima vlasti na KiM, nego vrše opstrukciju tako što ne dozvoljavaju da zažive te lokalne samouprave na prostoru KiM. Da bih vam to ilustrovao pročitaću vam par pisama i prepiske koja je bila između pojedinaca, kako između novoformiranih opština, tako i između Ministarstva za KiM, koordinatora itd. Nadam se da ovo što pročitam nećete uzeti u vreme moje diskusije i rasprave. "Načelniku Kosovskog upravnog okruga. Predmet: obaveštenje o namerama za protestno blokiranje rada Kosovskog okruga. Gospodine načelniče Kosovskog okruga, povodom vašeg odobravanja postupka koordinatora da ne ispunjavaju nalog Ministarstva za Kosovo i Metohiju od 17. 6. 2008. godine, koji ste potpisali 18. 6. 2008. godine, obaveštavamo vas da ćemo dana 16. 7. 2008. godine izvršiti blokadu funkcionisanja upravnog okruga, te da nećemo da snosimo nikakve konsekvence za eventualne posledice koje budu proistekle ovim vidom protesta. Ovo iz razloga što vi institucionalno utičete da se takvim činom odobravanja samovlašća koordinatora stvara anarhija na području okruga, pa čak i pomažete da lokalne samouprave ne funkcionišu iz vaših ličnih razloga. Nije, gospodine načelniče, ovakvo postupanje vaše privatna stvar, niti je vlast okruga vaša prćija pa da se tako ponašate. Gospodine načelniče okruga, vodite računa o posledicama koje mogu da nastanu zbog vašeg direktnog i neposrednog doprinosa u zbivanjima oko funkcionisanja lokalne samouprave. Podnosilac liste Srpske radikalne stranke za Uroševac Nenad Petković." Ovakva pisma su upućena i od svih ostalih predstavnika lokalnih opština na Kosovu, kako iz Peći, Lipljana, Kosova Polja, Obilića itd. Sada ću vam pročitati, dame i gospodo narodni poslanici, pismo Ministarstva za Kosovo i Metohiju koje je upućeno svim koordinatorima na Kosovu i Metohiji: "Poštovani, kao što vam je poznato, lokalni izbori na Kosovu i Metohiji organizovani su 11. maja 2008. godine. Izbori su organizovani i sprovedeni u 26 od 29 opština na Kosovu i Metohiji. Nisu sprovedeni za opštine Kačanik, Glogovac i Štimlje, u kojim opštinama će se zadržati opštinski koordinatori. U opštini Prizren su izbori održani, ali je bilo predloženo manje od 50 posto odbornika koji se biraju u Skupštini te opštine. Iz tog razloga treba zadržati opštinskog koordinatora i za ovu opštinu. U ostalim opštinama su održane konstitutivne sednice i izabrani novi opštinski organi - predsednik Skupštine, zamenik predsednika i sekretar Skupštine. U pojedinim opštinama izabrani su i predsednik i zamenik predsednika opštine, kao i opštinsko veće. U cilju obezbeđenja uslova za redovan rad novoizabranih skupština opština, deponovanje potpisa ovlašćenih lica, overa odluka i drugih dokumenata i drugo, ovim vas pozivamo da odmah stupite u kontakt sa predsednicima Skupštine ili drugim ovlašćenim licima u opštinama čiji ste koordinator za sprovođenje lokalnih izbora bili, radi izvršenja primopredaje pečata, prostorija, dokumentacije, inventara i svih ostalih materijala sa kojima ste raspolagali. Napominjemo da smo iz Ministarstva za državnu upravu i lokalnu samoupravu podneli inicijativu za pokretanje odgovarajućeg postupka za razrešenje opštinskih koordinatora na Vladi Republike Srbije. Pomoćnik ministra i predsednik Koordinacionog centra Vuko Antonijević." Na ovo pismo, koje je logički redosled stvari da se uputi koordinatorima, ima i odgovor tih istih koordinatora. (Predsednik: Vreme.) Ministarstvu za Kosovo i Metohiju. Oni kažu: "Poštovani, povodom dopisa koji ste nam dostavili bez zavodnog broja i datuma, pozivate nas koordinatore da odmah stupimo u kontakt sa predsednicima skupština i drugim ovlašćenim licima u opštinama u kojima su sprovedeni lokalni izbori 11. maja 2008. godine, u kojima su održane konstitutivne sednice i izabrani novi opštinski organi, obaveštavamo vas sledeće."
Gospodine Kragoviću, šest minuta je prošlo, govorili ste punih pet minuta. U redu je, ali privedite kraju.
"Mi dole potpisani koordinatori saglasni smo i podržavamo vašu inicijativu da u opštinama na KiM treba obezbediti zakonske uslove rada. U vezi sa ovim naglašavamo da smo na mesto opštinskih koordinatora imenovani odlukom, rešenjem od strane Vlade Republike Srbije, a ne od strane Ministarstva za KiM, te ćemo u skladu sa tim postupiti sada i ne poštovati odluku, ovakvu odluku koju Vlada Republike Srbije nije donela, nego jedno ministarstvo". Nadam da mi nećete uzeti u obzir ovo što sam čitao u vreme za raspravu. Znači, oni ne poštuju Ministarstvo za KiM, nego poštuju samo odluku Vlade. Šta ste vi napravili? Ne da imate jednog koordinatora, nego imate po dva kandidata za jednu lokalnu samoupravu u opštinama i oni ne žele da sarađuju. Učestvovali su na izborima, birani su za odbornike, izgubili su izbore, a sada žele da vrše opstrukciju. Tako bi nam se smejao sav narod koji dole živi i normalno međunarodna zajednica, jer ne možemo da sprovedemo svoje odluke. Zato zahtevam, a ovde su se potpisali, to moram isto da istaknem, predstavnik koordinatora za Prištinu Slaviša Nikolić... [[Isključen mikrofon.]]
Gospođa Radeta ima reč. Bio je deveti minut, dalje gospođa Radeta ima reč. Izvolite.
Dame i gospodo poslanici, javljam se na osnovu člana 225. Poslovnika Narodne skupštine, jer kao narodni poslanik imam pravo da budem obaveštena o svim pitanjima potrebnim za vršenje funkcije narodnog poslanika. Naime, Srpska radikalna stranka je upravo dobila informaciju da se u Okružnom sudu u Beogradu dešava nešto neverovatno. Predsednik Okružnog suda je dobio predlog odborničke grupe SRS, DSS i NS u Skupštini grada Beograda da se preispita odluka o sednici koju su oni nazvali konstitutivnom, a gospodin Todorović je danas pričao o sednici koja je bila nelegalna, gde nije bilo skupštinske većine. Takođe znate da se nešto slično desilo i u opštini Voždovac. Iz Voždovca su stigle tri tužbe istom Okružnom sudu u Beogradu i prema našoj informaciji predsednik suda je danas sastavio veće. Ne radi se ni o jednom postojećem veću u Okružnom sudu, jer pravnici to znaju da postoje veća koja imaju svoje brojeve, tako se označavaju na rešenjima, odnosno na odlukama. Ni jedno od postojećih veća nije prihvatilo da uradi ove odluke i onda je gospodin Važić sastavio neko novo veće od troje sudija. Ovog momenta neću da govorim imena tih sudija, ali o tome ćemo sutra, s obzirom na ono što je gospodin Todorović obećao i, ako se ispostavi, a 99% smo sigurni da je ovo tačno, jer naši izvori su uvek pouzdani i tačni, kada budemo imali u rukama dokaz da je ovo sve tačno, onda ćete definitivno imati kraj rada ovog parlamenta. Dokle god tu nepravdu ne isteramo, nećemo odustajati, jer je nedopustivo da se radi ono što je danas urađeno. Pretpostavili smo mi da će biti neko muvanje i u tom Okružnom sudu, nismo mogli da očekujemo da ćete vi tek tako da se držite zakona i da uradite nešto u skladu sa zakonom. Dakle, ovog momenta, najstariji u tom novosklepanom veću, žena sudija, čije ime neću reći, odnela je kući da joj neko pregleda presudu, za sutra ujutru je zakazano kucanje presude, odluka se zna, ali mora neko da pregleda ovo što je ta gospođa sudija, koja je inače pred penzijom, moguće da smo već dobili predlog za njeno razrešenje zbog odlaska u penziju, da li joj nedostaje neki mesec ili je već ispunila uslove za penziju. Danas je na delu najgrublje kršenje i Ustava i zakona i ovo moje javljanje po Poslovniku volela bih da, oni koji učestvuju u ovom muvanju, lopovluku, kriminalu, da shvate kao ozbiljno upozorenje. Nemamo nameru, znamo da to po zakonu nije dozvoljeno, da na bilo koji način utičemo na rad pravosudnih organa, ali insistiramo da pravosudni organi poštuju zakon, da rade po zakonu, da vode računa da su pred zakonom svi isti i da je zakon jednak za sve. Ako ujutru budemo imali potvrdu da to nije tako, onda budite spremni, pošto je očigledno da danas nećete početi prvu tačku dnevnog reda, da je nećete početi, makar tu skupštinsku većinu držali pune četiri godine, toliko smo u stanju da vas držimo po Poslovniku, dok ne izdejstvujemo ono što je pravično i ono što je u skladu sa zakonom.
Gospodin Kragović.
Dame i gospodo, ipak ću nastaviti. Vas ovo ne interesuje, kao što vas ne interesuje ni Kosovi i Metohija, jer da vas interesuje, vi biste bar saslušali probleme koji stoje dole. Ponovo ću pročitati pismo koje su koordinatori i načelnici okruga poslali Ministarstvu za Kosovo i Metohiju: U vezi sa tim da naglasimo da su na mesto opštinskih koordinatora imenovani odlukom od strane Vlade Republike Srbije, a ne od strane Ministarstva za Kosovo i Metohiju, te da ćemo u skladu sa tim postupiti i sada i ispoštovati svaku odluku koju Vlada Republike Srbije bude podnela u vezi sa gore navedenim. U potpisu koordinator Prištine Slaviša Nikolić, koordinator za Kosovo Polje, i to dva, Dejan Nedeljković i Petar Savić, opštinski koordinator za Lipljan Nikola Živković, opštinski koordinator za Podujevo Darko Jokarević, opštinski koordinator za Uroševac Slavko Janićijević, opštinski koordinator za Štrpce Slavko Jakovljević i ovlašćeno lice za Obilić Goran Dančetović, i načelnik Kosovskog upravnog odbora Goran Vasić. Svi ti ljudi ne poštuju ustavnost i zakonitost ove zemlje. Svima njima treba da bude jasno da su bili izbori, da su održane konstitutivne sednice i da je njima mandat prestao. Ne treba njima nikakvo mišljenje Vlade Republike Srbije, da im kaže da je danom izbora prestao rad onim koji su ranije bili, da je izabrano novo opštinsko rukovodstvo. Mi smo upućivali i tražili savete i pomoć da nam pružite, vi ne želite da reagujete i ne želite da pomognete kako bi te lokalne samouprave zaživele na Kosovu i Metohiji. To je klasičan vid nezainteresovanosti za sudbinu Srba na Kosovu i Metohiji i to je sramota za Vladu Republike Srbije. Ona mora da naredi i da napiše svim svojim koordinatorima, svim načelnicima okruga koje je imenovala da moraju da poštuju volju naroda, da moraju da poštuju ono što se desilo 11. maja, kako u Kosovskoj Mitrovici, tako u Gnjilanu, Štrpcu, kao i u drugim delovima Republike Srbije. Ako su konstituisane sednice SO na kojima su verifikovani mandati odbornika, gde su izabrani predsednik Skupštine, zamenik predsednika, sekretar Skupštine, na sednicama na kojima je izabran predsednik opštine, šta je obaveza koordinatora te opštine, nego da dođe da izvrši primopredaju i da preda pečat i dokumentaciju novoizabranom predsedniku SO. Dobije tumačenje Ministarstva za Kosovo i Metohiju, on ga vraća i poziva se na Vladu Republike Srbije, traži da ga Vlada obavesti da je njemu prestao mandat, a mandat mu je prestao po sili zakona onog momenta kada je konstituisana ta skupština na teritoriji KiM. Ovo nije slučaj sa jednom opštinom, nego sa većinom opština na Kosovu i Metohiji. Smeju nam se dole, da ne možemo samo da se organizujemo. Jedva smo dočekali da najzad imamo legalne predstavnike vlasti ... (Predsednik: Vreme.) ... iza kojih stoji 100.000 građana, a ne da budu predstavnici vlasti koje Vlada imenuje, koji se samoproglašavaju nekim navodnim liderima na Kosovu i Metohiji. Ovo su predsednici opština i skupština koje je izabrao narod na Kosovu i Metohiji. Još jednom apelujem na sve, naročito na Vladu Republike Srbije, da prizove pameti ove nevaspitane koordinatore, koji ne žele da predaju dužnost novoizabranim predsednicima opština na Kosovu i Metohiji. Hvala.
Povredu Poslovnika reklamira gospođica Jovanović. Htela bih da vas obavestim da je PUPS formirala svoj poslanički klub.
Gospođo predsedniče, dame i gospodo narodni poslanici, javljam se po članu 27. i 31. Poslovnika. Gospodin Kragović je govorio o nevaspitanim koordinatorima iz DS. Oni ne samo da nisu vaspitani, gospodine Kragoviću, nego njih uopšte nije briga za sudbinu Kosova i Metohije, zato se tako i ponašaju. Vlast, otimačina, sve one privilegije koje oni mogu da dobiju su jedini motiv za takvo njihovo ponašanje, a ne poštovanje izborne volje građana tamo. Gospođo Radeta, vidim da vi pokušavate iz klupe da utičete na ponašanje gospođe Kolundžije, a upravo sam se zbog toga javila. Dakle, gospođo Kolundžija, zaista vas upozoravam, inače ću tražiti da vam predsednik Narodne skupštine izrekne opomenu jednu, pa drugu, da budete udaljeni sa skupštinskog zasedanja. Vi se ponašate prema predsedniku Skupštine kao tutor i učiteljica. Danas ste tri puta dolazili za sto predsedavajućeg da govorite predsedniku Skupštine šta treba i kada da radi. Danas ste u početku skupštinskog zasedanja gospođi Slavici Đukić-Dejanović rekli da će pauza biti u trajanju od 15 minuta, što je ona kasnije uradila. Na svakih pola sata dolazite sa nekim idejama, konstrukcijama itd. Vi, najpre, ne smete da dolazite za sto predsedavajućeg na takav način, dakle ne možete da dolazite i da vršite instrukciju predsednika Skupštine. Gospođu Đukić-Dejanović poznajem 15 godina, ona je žena sa integritetom, sa autoritetom, verujem da kada je pristala da se kandiduje na mesto predsednika Skupštine, iako dolazi iz manje političke stranke, polazila je od toga da je ona i redovni univerzitetski profesor i da je ona stručnjak za oblast koja je nekima očigledno ovde potrebna i da može da pomogne. Ne vidim način da se nastavi skupštinsko zasedanje dostojanstveno ako vi nastavite tako i vaši poslanici pojedini da se ponašaju iz klupa, vi dajete loš primer. Vi, kao šef poslaničke grupe, umesto da imate dostojanstvo kao jedna dama, kao neko ko personifikuje vlast, vi dolazite i držite predavanja predsedniku Narodne skupštine. Na šta to liči? Šta ste vi ovde? Tutor? Čiji tutor? Dokle ćemo mi više to da trpimo? Dakle, nećemo. Vi što vičete uuuuu, izađite lepo ispred skupštinske sale, pa takvi, kao što vas je bog dao, a kasnije dođete kod gospođe Dejanović da zatražite pomoć, lepo niz Knez Mihailovu sa takvim uzvicima, da vidite kako će narod da pozdravlja one koji idu ulicom, sami sa sobom razgovaraju i puštaju takve krike. Hvala.
Reč ima gospodin Spasojević.
Dame i gospodo narodni poslanici, želeo bih da vam dam jedno važno obaveštenje. Nisam želeo da ovu temu pokrećem, jer sam mislio da ova država treba da se bavi bitnijim stvarima kao što su Kosovo i, naravno, to je najbitnija stvar za Srbiju. Ali, nisam mogao da otćutim kada se koleginica Vjerica Radeta javila sa ovim problemom koji je nastao u Beogradu, jer krenuli ste pogubno, krenuli ste u nešto što se krši sa svakim pravom. Reći ću vam da smo u Kraljevu, iz grada iz koga dolazim, dobili praktično jedno pismo želja od ministra Markovića koji nam kaže da treba da ponovimo proceduru izbora organa grada. Prema tome, samo ću vam pročitati jednu konstataciju. Dakle, nismo dobili nikakav pravni akt, nikakvo mišljenje, dobili smo ništa. Prema tome: "Da bi izbor organa grada bio u skladu sa zakonom potrebno je da skupština, nakon verifikacije mandata, usvoji novi poslovnik o radu kojim će biti propisana procedura za izbor organa grada". Pozivam ministra Markovića da dođe u ovaj parlament i da kaže gde to u zakonu stoji i s kojim pravom je nešto ovako napisao. Znam da su poslanici DS iz Kraljeva još pre deset dana u skupštinskom restoranu, kada nije bio izbor Vlade, pozvali ministra Markovića i vršili veliki pritisak na njega da se Kraljevo sruši. Mi nikada nećemo, gospodo narodni poslanici iz DS i G17, dozvoliti da legalnu proceduru koju smo napravili u Kraljevu vi takvim nasiljem poništite. Prema tome, upozoravam narodne poslanike iz ovde pozicije, a u Kraljevu opozicije, da se ne igraju, da je Kraljevo jedan častan i dostojanstven grad, da je postignuta skupštinska većina u gradu Kraljevu i da nikakvu presiju ne vršite, pa makar i na svog ministra, koji se, uzgred rečeno, požalio da ima velike probleme sa vama i da ima veliki pritisak od vas da po svaku cenu u Kraljevu sruši vlast. Gospodo, to vam neće poći za rukom. Poslanici Nove Srbije će danonoćno ovde biti ukoliko se usudite da jednu ovakvu potpuno legalnu skupštinu koja je izabrana u Kraljevu dovodite u pitanje. Hvala.
Gospodin Kragović, izvolite.
Dame i gospodo narodni poslanici, reklamiram povredu Poslovnika, član 226, jer je RIK organ koji je imenovala Skupština Srbije i ima nekih nejasnoća koje je neophodno razjasniti da bi utvrdili koje su obaveze i nadležnosti Republičke izborne komisije. Naime, šta se dešava? Mandat za sprovođenje izbora na Kosovu i Metohiji Vlada Republike Srbije je dala Republičkoj izbornoj komisiji. Ta ista Republička izborna komisija je sprovela izbore, izbori su bili uspešni i pozdravljeni od celokupne evropske i svetske javnosti. Izdata su uverenja svim odbornicima u prvom krugu koje su predložile razne političke stranke. Međutim, šta nastaje? Nastaje drugi momenat, a to je da pojedini odbornici bivaju izabrani na neke funkcije gde ne mogu više biti odbornici. Mi smo i taj dopis uredno dostavili RIK iz svih opština i tražimo da nam RIK izda nova uverenja za nove odbornike, koji će popuniti mesto onima koji su izabrani na funkcije, kao što su predsednik opštine ili zamenik predsednika opštine, članovi opštinskih veća i slično, koje je nespojivo po Zakonu o lokalnoj samoupravi da budu i odbornici. Šta se dešava? Dobijamo odgovor od RIK da ona nema mandat, da ona ima jednokratni mandat da raspiše izbore, a da sve ostale radnje ne može da sprovodi i traži mišljenje Vlade, ponovo jedna sporost, jedna nezainteresovanost Vlade Republike Srbije da ona na nekoj od svojih sednica da nalog RIK da ona obavi tu radnju, da izda nova uverenja kako bi mogli da popunimo skupštine opština sa odgovarajućim brojem odborničkih mesta. Još jednom, bez obzira što vam nije stalo do Kosova i ne želite da se borite za Kosovo, dozvolite bar nama koji smo dole da te lokalne samouprave zažive, da funkcionišu, da možemo da izaberemo odbornike, sa odborničkih lista da popunimo, kako bi skupštine opština mogle da funkcionišu. Stoga ponovo, gospodinu premijeru, ukazujem na taj problem da ima mandat i da može da da nalog RIK kako bi pomogli i pružili instrukciju i logistiku od RIK, a ubuduće ćemo normalno tražiti i da prestane taj mandat RIK. Sami ćemo formirati svoje opštinske izborne komisije, jer ih do sada nismo imali, a i u onim opštinama gde su bile, nisu priznate. Nema nijedna opštinska izborna komisija na Kosovu i Metohiji koja bi vršila tu vrstu posla. Molim da se na osnovu ovog poslaničkog pitanjaovaj problem reši i da se da nalog Republičkoj izbornoj komisiji, kako bi ona mogla taj posao da obavi, a ukoliko ne želite da nam tu vrstu pomoći pruža Republička izborna komisija, mi ćemo onda na svojim opštinama, nakon izdavanja tih uverenja, formirati svoje opštinske izborne komisije i normalno menjati odbornike onako kako nama treba i kad treba, negde po želji odborničkih grupa, negde po funkcijama koje nisu u skladu. Upravo sve ovo pokazuje da ste vi preopterećeni kako da preuzmete Beograd, kako da preuzmete Niš, kako da preuzimate ostale gradove širom Srbije. Zaboravili ste na problem sa Kosovom i Metohijom... (Predsednik: Vreme.) ... i na tu zakonsku obavezu koju morate da sprovedete. Obaveza, da vas podsetim, član 12. Ustava Republike Srbije upravo govori o tome, da je građanin zaštićen od države upravo kroz lokalnu samoupravu i kroz pokrajinsku skupštinu, ali da se prava i obaveze tih građana mogu sprečiti samo putem kršenja zakonitosti ili ustavnosti, a ovde nema nikakvog kršenja, nego samo želje da se ustanove i da se stvore srpske institucije na Kosovu i Metohiji, kako bi se izborile sa opstankom i ostankom na njima, a ujedno omogućile da se ovih 200.000... (Predsednik: Vreme.) ... koji su prognani vrate na Kosovo i Metohiju. Izvinjavam se što sam malo prekoračio vreme.
Gospodin Marković se javio. (Nada Kolundžija: Prva sam se javila po Poslovniku.) Nado, izvolite, imate prednost.
Gospođo predsednice, dame i gospodo narodni poslanici, mislim da je potpuno očigledno da ovde postoji namera da se opstruira današnja sednica. Ovim se opstruira jedan dnevni red, jedan važan posao koji stoji pred Srbijom i ogroman interes vezan za ove poslove. Prosto, mislim da to građani vide, bez obzira šta će ko posle ovoga da kaže za ovom govornicom. Dakle, nema nikakve sumnje da svi oni koji se danas javljaju po Poslovniku na najgrublji mogući način krše taj isti Poslovnik. Zaista nemam nameru da komentarišem one koji komentarišu mene, zato što oni govore o sebi, o meni ne mogu da kažu ništa. O tome ne želim da pričam. Istovremeno, imam potrebu da zaštitim predsednicu Skupštine. Naime, u toku zasedanja imam potrebu da se konsultujem s njom i u ime toka sednice i pokušaja da ova skupština ipak liči na nešto, i da mi uradimo posao zbog kojeg su nas građani poslali ovde, povremeno se sa njom konsultujem, što nije kršenje Poslovnika. Dakle, smatram da je to nešto što treba da se radi zato što je meni ponekada potrebna neka informacija, kao što je njoj ponekad potrebna neka informacija. To je jedan zajednički napor da ova skupština teče normalno. Još jednom, koliko god pokušavali da onemogućite da 70% građana Srbije koji smatraju da je pridruživanje EU njihov životni interes, da bar 70% građana Srbije koji smatraju da je gasni aranžman njihov životni interes, sto posto građana koji smatra da je ratifikacija međunarodnih ugovora kojima se obezbeđuje izgradnja bolnica, puteva, mostova itd. njihov životni interes, moram vam reći da, bez obzira na vaše napore da to uradite, mi ćemo naći načina da taj posao u ime građana obavimo. [[Aplauz.]]
Gospođica Jovanović, replika.
[[Aplauz.]] Gospođo predsedniče ...
Molim da omogućite gospođici Jovanović da vam se obrati. Hoćemo prestati, molim vas.
Pa što ste posustali, gospodine Đokoviću, mislila sam da ćete vi da budete najglasniji i da ćete da idete do kraja. Nemojte, baš ste me razočarali. [[Aplauz.]]
Nastavljamo rad sutra u 10,00 časova. Dame i gospodo narodni poslanici, obzirom da je danas petak, da nam ide vikend i da je potrebno da ocenimo u koje dane ćemo raditi, bez obzira što je vanredno zasedanje, i obzirom na činjenicu da značajan broj poslanika tek pristiže, predlažem da se sa šefovima poslaničkih grupa dogovorimo oko načina rada u naredne dane i zakazujem za pola jedanaest sastanak šefova poslaničkih grupa. Mi ćemo početi u jedanaest rad, dotle će verovatno biti prisutan dovoljan broj poslanika. (Sednica je počela u 11,15 časova.)